**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Οκτωβρίου 2020, ημέρα Πέμπτη και ώρα 10.25΄, στην Αίθουσα Γερουσίας του Μεγάρου της Βουλήςσυνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Προστασίας Περιβάλλοντος, υπό την προεδρία του Προέδρου της Διαρκούς Επιτροπής Παραγωγής και Εμπορίου, κ. Γεωργίου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Χατζηδάκης, o Υφυπουργός Περιβάλλοντος και Ενέργειας, κ. Νικόλαος Ταγαράς, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρίες και κύριοι συνάδελφοι, αρχίζει η κοινή συνεδρίαση της Διαρκούς Επιτροπής Παραγωγής και Εμπορίου με την Ειδική Μόνιμη Επιτροπή Προστασίας Περιβάλλοντος. Σήμερα έχουμε τη β’ ανάγνωση με την οποία και θα ολοκληρώσουμε την προετοιμασία του νομοσχεδίου στην Επιτροπή μας για να εισέλθει στην Ολομέλεια.

Θα ξεκινήσουμε δίνοντας τον λόγο στους Εισηγητές και τους Ειδικούς Αγορητές για να ολοκληρωθεί η διαδικασία. Να πω ότι παρίστανται ο Υπουργός Περιβάλλοντος και Ενέργειας, κ. Κωνσταντίνος Χατζηδάκης, o Υφυπουργός Περιβάλλοντος και Ενέργειας, κ. Νικόλαος Ταγαράς και ο Γενικός Γραμματέας Φυσικού Περιβάλλοντος και Υδάτων, κ. Κωνσταντίνος Αραβώσης.

Κύριε Υπουργέ, αν έχετε κάποια τροπολογία, καλό θα ήταν να την καταθέσετε. Θα σας παρακαλούσα, αφού πρώτα πάρουν τον λόγο οι Εισηγητές και οι Ειδικοί Αγορητές, να μας ενημερώσετε, ούτως ώστε αν οι συνάδελφοι θέλουν να κάνουν κάποια τοποθέτηση να έχουν τη δυνατότητα, αλλιώς να κρατήσουν τον χρόνο τους, προκειμένου να τοποθετηθούν στην Ολομέλεια.

Τον λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Θα προσπαθήσω να είμαι όσο πιο σύντομος μπορώ, γιατί, ούτως η άλλως, είχαμε τον χρόνο αυτές τις ημέρες να πούμε πολλά και να ακούσουμε πολλά.

Όπως φάνηκε το Υπουργείο, εδώ και μήνες, έχει ξεκινήσει μία διαβούλευση με όλους τους φορείς. Έχουν ειπωθεί προτάσεις, ιδέες, έχουν ενσωματωθεί. Άρα, σήμερα, κλείνει ένας «κύκλος», ο οποίος ήταν μακρύς, ήταν ουσιαστικός και αφορά το μέλλον όλων μας.

 Θα ήθελα να προσθέσω απλά, γιατί το νομοσχέδιο γίνεται πιο επίκαιρο σήμερα από ότι ήταν πριν από μερικούς μήνες. Αν δούμε τα στοιχεία του WWF -και έχουμε στοιχεία για την Ιταλία για την Ελλάδα δεν υπάρχουν ακόμη- η πανδημία έχει πολλαπλασιάσει τη χρήση των πλαστικών μιας χρήσης. Η πλαστική ρύπανση, λόγω της πανδημίας, έχει πολλαπλασιαστεί. Για παράδειγμα, η Ιταλία χρειάζεται, περίπου, ένα δισεκατομμύριο μάσκες και μισό δισεκατομμύριο γάντια κάθε μήνα. Καταλαβαίνετε πού καταλήγουν αυτά.

Αν, επίσης, προσθέσουμε σε αυτό και την αίσθηση που έχει ο μέσος πολίτης, ότι η χρήση των πλαστικών μιας χρήσης (μαχαιροπίρουνα, ποτήρια) του δημιουργούν μία καλύτερη ασφάλεια για την υγεία του, καταλαβαίνετε, γιατί, τώρα, αυτό το νομοσχέδιο είναι πιο επίκαιρο από ποτέ. Οπότε πρέπει από τώρα να έρθουμε και να δούμε πώς θα αλλάξουμε αυτή τη συνήθεια. Τα επαναχρησιμοποιούμενα προϊόντα που απολυμαίνονται, είναι το ίδιο ασφαλή και σίγουρα και είναι και πιο φιλικά στο περιβάλλον.

Σε ότι αφορά στο ίδιο το νομοσχέδιο, θα πω δυο τρία πράγματα, που για εμάς είναι σημαντικά. Έρχεται μετά από μία μεγάλη διαβούλευση και πέρα από την ενσωμάτωση της Οδηγίας, θεσπίζει εθνικά μέτρα για ενίσχυση της ανακύκλωσης, που αποτελούν και τις πρώτες αρχές στην «πυραμίδα» της διαχείρισης αποβλήτων στις βιομηχανίες, στους παραγωγούς και στους πολίτες. Από τώρα, η αγορά και οι πολίτες πρέπει να γνωρίζουν και να προσαρμοστούν έγκαιρα, μειώνοντας το ρίσκο της μετάβασης στα νέα δεδομένα, τα οποία θα ξεκινήσουν την επίσημη εφαρμογή τους τον Ιούλιο του 2021. Είναι ένα νομοσχέδιο που έρχεται, από πριν, να δώσει στην αγορά τις κατευθύνσεις που θα υπάρξουν. Μέχρι το τέλος του Νοεμβρίου θα υπάρξουν και οι τεχνικές λεπτομέρειες, οι τεχνικές προδιαγραφές από την Ευρωπαϊκή Ένωση, που εκεί συμμετέχουμε, εκεί έχουμε άποψη, εκεί παρακολουθούμε και όταν ολοκληρωθούν είναι φυσικό η αγορά να ενημερωθεί.

Δεν είμαστε, κυρίες και κύριοι συνάδελφοι, πολέμιοι του πλαστικού. Είμαστε υπέρ του περιβάλλοντος. Αυτό που θέλουμε είναι η μείωση του πλαστικού, η μείωση των πλαστικών μιας χρήσης.

Δύο είναι οι λόγοι που φέραμε το νομοσχέδιο τώρα. Πρώτον, να προετοιμάσουν οι βιομηχανίες καλύτερα τη μετάβασή τους στη νέα παραγωγή προϊόντων, αλλά και να προστατευτούν οι θέσεις εργασίας. Ήδη η Κυβέρνηση εκπονεί σχέδιο ενίσχυσης των επιχειρήσεων αυτών. Θα εκμεταλλευτούμε το ΕΣΠΑ, προκειμένου να δώσουμε κίνητρα στις βιομηχανίες, που επηρεάζονται αρνητικά από την εφαρμογή της Οδηγίας για να κάνουν τη μεταστροφή της παραγωγικής τους διαδικασίας. Θα θεσπίσουμε κίνητρα για τους παραγωγούς πλαστικών προϊόντων προς την κατεύθυνση της αύξησης της ανακύκλωσης. Δηλαδή, όσο περισσότερο ανακυκλωμένο περιεχόμενο έχουν τα προϊόντα τους, τόσο θα μειώνονται οι υποχρεωτικές τους εισφορές. Διαφωνεί κανείς σε αυτό; Φυσικά, όχι.

Ο δεύτερος λόγος είναι να προσαρμοστούν οι καταναλωτές στη νέα πραγματικότητα. Ήδη, από τις 30 Μαΐου, τέσσερις μήνες πριν την κατάθεση του νομοσχεδίου, ξεκίνησε η πρωτοβουλία «Ελλάδα χωρίς πλαστικά μιας χρήσης» με δράσεις ενημέρωσης και ευαισθητοποίησης, που έχουν σχεδιαστεί σε συνεργασία με το Κοινωφελές Ίδρυμα Λασκαρίδη. Αυτή η καμπάνια πρέπει να συνεχιστεί, αυτή η καμπάνια πρέπει να γίνει κομμάτι της πραγματικότητάς μας. Πρέπει να ξέρουμε ότι αν δεν ευαισθητοποιήσουμε την κοινωνία, αν δεν ξεκινήσουμε από τα νέα παιδιά, τότε, δυστυχώς, δεν θα έχουμε μέλλον πια. Έχει αποδειχθεί αυτό. Τα νέα παιδιά είναι αυτά, που είναι πιο εύκολοι δέκτες αυτών μηνυμάτων και κάνουν πράξη ζωής τη μη χρήση του πλαστικού.

Από κει και πέρα, το βασικό «εργαλείο» που έρχεται με την εθνική νομοθεσία για να μπορέσει, στην ουσία, να μεταφέρει πόρους, κυρίως στην Τοπική Αυτοδιοίκηση, είναι το «Πράσινο» Ταμείο. Το «Πράσινο» Ταμείο είναι αυτό που με την ειδική εισφορά θα μπορέσει να δώσει τα χρήματα σε Δήμους και Περιφέρειες για δράσεις Προστασίας του Περιβάλλοντος. Είναι ένα εθνικό μέτρο αυτό, πέραν της κοινοτικής Οδηγίας, απαραίτητο. Η Τοπική Αυτοδιοίκηση πρέπει να είναι ο βασικός «πυλώνας», ο βασικός συνεργάτης της «μάχης» υπέρ της κατάργησης των πλαστικών μιας χρήσης που θα δώσει η Κυβέρνηση.

Επίσης, για κάθε πλαστικό μπουκάλι υπάρχει το σύστημα επιστροφής εγγύησης. Είναι, πραγματικά, ένα μέτρο το οποίο είμαστε σίγουροι ότι θα λειτουργήσει και θα δώσει από τη μία, κίνητρο στον καταναλωτή, αλλά από την άλλη, θα δώσει και ένα καθαρό ανακυκλωμένο προϊόν που θα μπορέσει να επαναχρησιμοποιηθεί.

Τα περισσότερα έχουν ειπωθεί, κυρίες και κύριοι συνάδελφοι. Είμαι σίγουρος ότι μπορούμε να βρούμε μικρά σημεία διαφωνίας σε οποιοδήποτε νομοσχέδιο. Επίσης, είμαι σίγουρος, ότι όλες οι πτέρυγες της Βουλής έχουν την ίδια περιβαλλοντική ευαισθησία. Είναι σίγουρο, ότι θα μπορούμε να κάνουμε κι άλλα πράγματα στο μέλλον. Θα είμαστε εδώ, όταν βγουν οι τεχνικές οδηγίες. Θα είμαστε εδώ να δούμε, πώς θα εφαρμοστεί κομμάτι-κομμάτι αυτό το νομοσχέδιο και είμαι σίγουρος, ξέροντας και τις απόψεις του Υπουργού και της Κυβερνήσεως, ότι αυτό είναι η αρχή. Η «μάχη» για το περιβάλλον σε μία χώρα σαν την Ελλάδα, όπου το Περιβάλλον είναι υπεραξία, είναι μόνιμη, είναι μεγάλη και είμαι σίγουρος ότι αυτή η Κυβέρνηση θα την κερδίσει.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κατ’ αρχάς, να πω ότι σε συνέχεια των προηγούμενων συνεδριάσεων των Επιτροπών, βρισκόμαστε σήμερα εδώ, στην Αίθουσα της Γερουσίας, στο τελικό στάδιο της επεξεργασίας του νομοσχεδίου, συνεχίζοντας, ουσιαστικά, τη συζήτηση για ένα σχέδιο νόμου με συμβολική, αλλά και ουσιαστική χροιά, καθώς έρχεται να εναρμονίσει το εθνικό μας δίκαιο με μία κοινοτική Οδηγία. Μία κοινοτική Οδηγία, η οποία «κυοφορήθηκε» από την προηγούμενη Κυβέρνηση και έρχεται η παρούσα να την ολοκληρώσει μέσα από μία ενδελεχή και, αρκετά, επίπονη διαδικασία, σε ότι αφορά τα δεδομένα της χώρας μας, εν συναρτήσει των ευρωπαϊκών δεδομένων.

 Το μεγάλο διακύβευμα σε τέτοιες περιπτώσεις είναι να έχει τη μέγιστη δυνατή και επιτυχή αποτελεσματικότητα η συγκεκριμένη νομοθέτηση. Και η αποτελεσματικότητα, όπως αναφέρθηκε και στις προηγούμενες συνεδριάσεις, αλλά και από τον Εισηγητή της Πλειοψηφίας προηγουμένως, έχει καθοριστικό ρόλο στον τελικό αποδέκτη. Ο τελικός αποδέκτης που θα επωμιστεί αυτόν τον δύσκολο ρόλο, μετά τη νομοθέτηση από πλευράς Πολιτείας, δεν είναι άλλος από την Τοπική Αυτοδιοίκηση, από την κοινωνία των πολιτών, από την ίδια την αγορά και τους επιχειρηματίες μικρούς, μεσαίους μεγάλους. Αυτό, λοιπόν, είναι κάτι πάρα πολύ κρίσιμο.

Σε αυτό το σημείο θα αναλύσω περαιτέρω ποιες είναι οι οιονεί δυσκολίες που διαμορφώνονται, -δυστοκίες θα έλεγα- σε αυτή την κοινή επιθυμία όλων μας να έχει μία επιτυχία το συγκεκριμένο νομοσχέδιο. Είναι προαπαιτούμενο πάντα -νομίζω ότι όλοι συμφωνούμε- ότι ο «πράσινος» μετασχηματισμός της χώρας πρέπει να επιταχυνθεί, όσο το δυνατόν με μεγαλύτερη επιτυχία. Αυτό έχει πάρα πολλές πτυχές. Μία εξ αυτών, είναι, φυσικά, η ενίσχυση μέτρων γύρω από την «κυκλική» οικονομία, αλλά, όπως έχω αναφέρει και προηγουμένως, επιτομή του λόγου είναι πάντοτε η πράξη και στην πράξη θα αναφερθώ περαιτέρω, πως έγιναν το προηγούμενο διάστημα, τα προηγούμενα χρόνια, συγκεκριμένες κινήσεις σε αυτήν την κατεύθυνση από την προηγούμενη Κυβέρνηση. Χαρακτηριστικό παράδειγμα όλων, φυσικά, είναι η πολύ μεγάλη μείωση της πλαστικής σακούλας με εξαιρετικά αποτελέσματα και «αποτύπωμα» στην κοινωνία, αλλά και άλλα δεδομένα τα οποία θα εκθειαστούν.

Σε ότι ακολουθεί, λοιπόν, θα προσπαθήσω να συνοψίσω ορισμένα σημεία, στα οποία νομίζω ότι θα μπορούσε το σχέδιο νόμου να βελτιωθεί, είτε κατά τη διαδικασία της κατάθεσης τροπολογιών, είτε και μέσα από απλές νομοτεχνικές διατάξεις σε ορισμένες περιπτώσεις, αλλά και σε άλλα στα οποία κρίνουμε ότι η επιτυχία του νόμου θα εξαρτηθεί από το ευρύτερο πλαίσιο πολιτικής που θα εφαρμοστεί.

Πρώτον και σημαντικότερο, ίσως, ζήτημα είναι αυτό του χρόνου και της υλοποίησης του νόμου. Το αναφέραμε και στη χθεσινή μας συζήτηση. Η υλοποίηση του παρόντος προϋποθέτει τη συμμόρφωση, τόσο των καταναλωτών, όσο και του ιδιωτικού τομέα. Προϋποθέτει την αλλαγή των μοτίβων της κατανάλωσης, όσο και των μεθόδων που υιοθετούνται στην παραγωγή. Άρα, λοιπόν, οι καμπάνιες ευαισθητοποίησης και ενημέρωσης του κοινού είναι κομβικής σημασίας για τη δημιουργία κοινωνικής συναίνεσης σχετικά με τον εθνικό στόχο της συρρίκνωσης της κατανάλωσης των πλαστικών μιας χρήσης.

Θα παρακαλέσω, λοιπόν, τους κυρίους Υπουργούς να μας πουν το χρονοδιάγραμμα υλοποίησης αυτής της συγκεκριμένης καμπάνιας, που φαντάζομαι ότι είναι κοινός τόπος και αποδεκτό από όλους μας ότι είναι προαπαιτούμενο. Θα ήθελα και νομίζω ότι είναι αυτονόητο να είχαμε έναν «οδικό χάρτη» των ενεργειών ευαισθητοποίησης στη συγκεκριμένη κατεύθυνση.

Δεύτερο ζήτημα, είναι η χρηματοδότηση του ιδιωτικού τομέα για να πραγματοποιήσει τη μετάβαση. Υπάρχει σήμερα, εν ενεργεία, χρηματοδοτικό «εργαλείο» για επενδύσεις στην «κυκλική» οικονομία στις ελληνικές βιομηχανίες πλαστικού; Είναι ένα εύλογο ερώτημα που ζητά απάντηση. Τα χρηματοδοτικά «εργαλεία» του ΕΠΑνΕΚ, που είχε «ωριμάσει» η προηγούμενη Κυβέρνηση για την περιβαλλοντική αναβάθμιση βιομηχανιών, κινούνται στη σωστή κατεύθυνση. Τι γίνεται, όμως, σήμερα με αυτά τα προγράμματα;

Τρίτο ζήτημα, είναι η χρηματοδότηση της Τοπικής Αυτοδιοίκησης για να προσαρμοστεί στις απαιτήσεις του νόμου. Είναι προφανές, ότι το νομοσχέδιο χρειάζεται βελτιώσεις στη διαδικασία που προβλέπεται για την απόδοση των τελών στους Οργανισμούς Τοπικής Αυτοδιοίκησης. Το Υπουργείο πρέπει να περιγράψει κριτήρια αναλογικά με τις περιβαλλοντικές υποδομές που είναι απαραίτητο να πραγματοποιηθούν και με τις δεσμευτικές διαδικασίες, τόσο για τους Οργανισμούς Τοπικής Αυτοδιοίκησης, όσο και για το ίδιο το κεντρικό κράτος. Η ιστορία, άλλωστε, των πόρων του «Πράσινου» Ταμείου μάς υπενθυμίζει ότι η είσπραξη ανταποδοτικών περιβαλλοντικών τελών από μόνη της δεν συνεπάγεται, αυτονόητα, και φιλοπεριβαλλοντικές επενδύσεις.

Τέταρτον, στο ζήτημα των δημοσίων στοιχείων πόσιμου νερού, βρύσες κατά τη καθομιλουμένη. Σε αυτό το σημείο, πρέπει να υπερθεματίσω και την παρουσία σε επίπεδο φορέων, όπου εστιάστηκε αυτό το ζήτημα και από περιβαλλοντικές οργανώσεις, οι οποίες το εκθείασαν. Θα πρέπει ως Πολιτεία να έχουμε μία φιλόδοξη κατεύθυνση σε αυτό το ζήτημα. Ο Τουρισμός επιβαρύνει μεγάλο μέρος της σχετικής κατανάλωσης πλαστικών μπουκαλιών. Το γνωρίζουμε, το γνωρίζουμε όλοι μας και εγώ προσωπικά. Ξέρετε πολύ καλά, ότι στην Κρήτη έχουμε τεράστιο ρεύμα τουριστικό, που αφήνει, δυστυχώς, ένα αρνητικό «αποτύπωμα» αναφορικά με το πλαστικό. Οι ποσότητες και η κατανάλωση νερού είναι τεράστιες και, συνήθως, συνοδεύονται με αυτό το πλαστικό περίβλημα. Σε συνέχεια και της τοποθέτησης του συναδέλφου Εισηγητή της Πλειοψηφίας προηγουμένως, το μομέντουμ της στιγμής, με την «πυροδότηση» αύξησης ποσοτήτων πλαστικού ή υποπροϊόντων πλαστικού λόγω των μασκών -το παράδειγμα της Ιταλίας, πραγματικά, είναι χαρακτηριστικό, το ίδιο συμβαίνει και στη χώρα μας άλλωστε- νομίζω θα πρέπει να μας επιστήσει την προσοχή.

Τι συμβαίνει, όμως, τώρα με το χαρακτηριστικό παράδειγμα της δημόσιας βρύσης; Σε όλες τις οργανωμένες παραλίες θα πρέπει, υποχρεωτικά, να υπάρχει η ύπαρξη αυτών και σε όλες, φυσικά, τις τουριστικές περιοχές υψηλής επισκεψιμότητας, όπως σε αρχαιολογικούς χώρους και μουσεία. Αυτό, βέβαια, απαιτεί μελέτη, χωροταξική προσέγγιση, κατασκευή, υλοποίηση, συντήρηση και λειτουργία. Όλα αυτά τα ζητήματα δεν μπορούν να γίνουν χωρίς την βοήθεια της Πολιτείας προς την Τοπική Αυτοδιοίκηση. Κάτι τέτοιο έχει κατατεθεί, εξάλλου, όπως ανέφερα και προηγουμένως, από δύο ή τρεις περιβαλλοντικές οργανώσεις.

Πέμπτο ζήτημα, είναι αυτός καθ’ αυτός ο ορισμός των πλαστικών μιας χρήσεως. Κατά τη συζήτηση που κάναμε τις προηγούμενες μέρες, ο Υπουργός, επανειλημμένα, υποτίμησε τα προβλήματα που προκύπτουν από την απουσία συγκεκριμένων κατευθυντήριων γραμμών από την Ευρωπαϊκή Ένωση, τα λεγόμενα guide lines. Δεχόμαστε τις καλές του προθέσεις και ρωτάμε ρητά, όπως και πολλές φορές ρώτησαν και οι φιλοπεριβαλλοντικές οργανώσεις, τι θα γίνει με τα βιοαποδομήσιμα προϊόντα, όπως τα χάρτινα ποτήρια με πλαστική επίστρωση; Θα περιληφθούν στις προβλέψεις του σημερινού νόμου; Αυτό είναι κάτι πάρα πολύ κρίσιμο, που δείχνει, από την απάντησή του, την ετοιμότητα ή μη της Κυβέρνησης στο συγκεκριμένο ζήτημα.

Έκτο ζήτημα, εξίσου σημαντικό, είναι η άνιση μεταχείριση των παραγωγών, εντός και εκτός Ευρωπαϊκής Ένωσης, ως προς τις υποχρεώσεις τους, σε σχέση με τα συστήματα εναλλακτικής διαχείρισης. Τα σχέδια εναλλακτικής διαχείρισης επιβαρύνουν -και ορθά- το κόστος παραγωγής των χωρών που υπάγονται στην παρούσα οδηγία. Αν δεν υπάρχει κάποια μορφή επιβάρυνσης στα εισαγόμενα εκτός Ευρωπαϊκής Ένωσης, τότε απλά έχουμε μία στρέβλωση της αγοράς υπέρ των χωρών εκτός Ευρωπαϊκής Ένωσης. Προφανώς, το ζήτημα υπερβαίνει το εθνικό δίκαιο. Ωστόσο, θα θέλαμε να μας ενημερώσει ο Υπουργός για τις πρωτοβουλίες που προτίθεται να αναλάβει σε ευρωπαϊκό επίπεδο για να «θεραπευτεί» αυτό το πρόβλημα.

Έβδομο ζήτημα και καταληκτικό, στον βαθμό που η οδηγία αφορά σε μεγάλο βαθμό, είναι η προστασία των θαλασσών. Το νομοσχέδιο θα μπορούσε να είναι περισσότερο φιλόδοξο στο ζήτημα των αλιευτικών εργαλείων και αλιευτικών υποπροϊόντων. Ως γνωστόν, ο νόμος δεν θεσπίζει δεσμευτικούς στόχους, ούτε σε όγκους, ποσότητες δηλαδή, αλλά ούτε και σε χρονοδιαγράμματα και αυτό διότι είναι δυσανάλογο με τον νησιωτικό χαρακτήρα της χώρας μας.

Όλα αυτά παραπέμπουν σε δεύτερο χρόνο και σε δευτερογενή νομοθεσία, όπως αναφέρθηκε χθες, αλλά και η εθνική αντιπροσωπεία θα πρέπει να ενημερωθεί σήμερα για τις προθέσεις της Κυβέρνησης.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κυρίες και κύριοι συνάδελφε, αν θέλουμε να μην μείνουμε ως χώρα σε έναν τυπικό εξευρωπαϊσμό, ενσωματώνοντας, απλώς, έγκαιρα μία οδηγία, για να λέμε ότι κάναμε το χρέος μας και ότι λύσαμε το όποιο πρόβλημα, θα πρέπει να έχουμε στοιχεία και δεδομένα παρακολούθησης των στόχων που βάζουμε κάθε φορά.

 Εν προκειμένω, βάσει των απολογιστικών στοιχείων από κάθε σύστημα εναλλακτικής διαχείρισης, θα πρέπει να χαράσσονται οι πολιτικές και οι δράσεις του κεντρικού κράτους και των Δήμων για την κάθε περιοχή της χώρας. Όταν, όμως, δεν έχουμε ολοκληρωμένη εικόνα, ή όταν υπάρχουν ωραιοποιημένα ή «πειραγμένα» στοιχεία και δεδομένα, το μόνο σίγουρο είναι, ότι δε θα είμαστε αποτελεσματικοί στους στόχους μας και απλά θα κοροϊδεύουμε τον εαυτό μας.

Για να έχουμε, λοιπόν, ουσιαστικά αποτελέσματα στην καταπολέμηση της πλαστικής ρύπανσης και να πιάσουμε τους στόχους που βάζουμε με το παρόν νομοσχέδιο, θα πρέπει να παρουσιαστούν απολογιστικά όλα τα στοιχεία από όλα τα συστήματα διαχείρισης. Αυτά τα στοιχεία θα πρέπει να κατατεθούν στη Βουλή, να κατατεθούν στις Επιτροπές, να λάβουν γνώση οι Βουλευτές και να υπάρξει συζήτηση, επί των αποτελεσμάτων που έχουμε, ήδη, πετύχει.

Ειδικά για τις πλαστικές σακούλες και το τέλος που έχει επιβληθεί, αλλά και το αλουμίνιο, θα πρέπει να μάθουμε, κατά πόσο υπήρξε, όντως, ανταποδοτικό αυτό το σύστημα και οι επιλογές που έχουν ήδη γίνουν. Αντίστοιχα, θα πρέπει να έρθει και στην Επιτροπή Περιβάλλοντος το Εθνικό Σχέδιο Διαχείρισης Αποβλήτων, αλλά και η αναθεώρηση των στόχων του ΕΣΕΚ. Ήδη, χθες, το Ευρωκοινοβούλιο, με ψήφισμά του, ανέβασε στο 60% τον στόχο περιορισμού των εκπομπών αερίων του θερμοκηπίου μέχρι το 2030.

Υπάρχουν, λοιπόν, νέα δεδομένα στην Ευρωπαϊκή Ένωση. Η πανδημία λειτουργεί παντού ως επιταχυντής. Οι χρηματοροές του Ταμείου Ανάκαμψης μπορεί να αργήσουν να έρθουν, αλλά θα πρέπει να έχουμε ρεαλιστικό πρόγραμμα και συγκεκριμένα σχέδια για την απορρόφησή τους.

Κύριε Υπουργέ, προτίθεστε από τους πόρους αυτού του Ταμείου να ενισχύσετε τις ελληνικές επιχειρήσεις πλαστικών, προκειμένου να κάνουν νέες επενδύσεις και να μπουν δυναμικά στην «κυκλική» οικονομία με νέα προϊόντα ή να διαμορφώσετε μία ανοιχτή πλατφόρμα εναλλακτικών υλικών και προϊόντων, όπου θα λειτουργεί ως πληροφόρηση και θα είναι προσβάσιμη από όλους και θα γνωρίζουν όλοι οι πολίτες και οι επιχειρήσεις ότι αυτά που αντικαθιστούν τα πλαστικά είναι τα συγκεκριμένα υλικά; Μέχρι τότε, εμείς προτείνουμε να δούμε, ξανά και συνολικά, όλες τις δραστηριότητες που σχετίζονται με την πρόληψη, την επαναχρησιμοποίηση, την ανακύκλωση και την κομποστοποίηση, ώστε να τεθούν αυτές οι δραστηριότητες σε χαμηλότερες κλίμακες Φ.Π.Α., με βάση περιβαλλοντικά και κοινωνικά κριτήρια.

 Αυτό, ίσως, μπορεί να γίνει, και στον κατασκευαστικό κλάδο, σε συνδυασμό με το νέο χωροταξικό που θα φέρετε, όπου οφείλετε να προβλέψετε τη χωριστή συλλογή στα κτίρια. Να προβλεφθεί, δηλαδή, πολεοδομική ρύθμιση για χωριστή συλλογή υλικών και αντικειμένων και για τα πλαστικά μέσα στα όρια κάθε νέου κτιρίου σε ξεχωριστό στεγασμένο χώρο. Έτσι, ο κάθε κάτοικος ένοικος θα έχει πρόσβαση στα συστήματα αποκομιδής, με στόχο τη σταδιακή μείωση των κάδων στους δρόμους.

Για όλα αυτά, όμως, θα πρέπει να υπάρξει συνεργασία με τους Δήμους και συνεννόηση μεταξύ του Υπουργείου σας και των Υπουργείων Ανάπτυξης και Εσωτερικών. Το λέω αυτό, κύριε Υπουργέ, γιατί ειδικά με το Υπουργείο Εσωτερικών φαίνεται ότι δεν είστε συντονισμένοι στην ίδια συχνότητα. Αναφέρομαι στο «αψυχολόγητο» άρθρο 47 του νομοσχεδίου του Υπουργείου Εσωτερικών για την ιθαγένεια και τους Ο.Τ.Α. που ψηφίζεται σήμερα στην Ολομέλεια. Αλήθεια, ήταν εις γνώσης σας, κύριε Υπουργέ, αυτό το άρθρο με το οποίο οι Δήμοι θα μπορούσαν να χρησιμοποιούν χρήματα από το ειδικό τέλος παραγωγής ηλεκτρικής ενέργειας από σταθμούς ΑΠΕ και υβριδικούς σταθμούς για να κλείνουν «τρύπες» του προϋπολογισμού τους; Συγκεκριμένα, λέει το άρθρο «για την εξόφληση οφειλών και κάλυψη πάσης φύσεως δαπανών του Δήμου, συμπεριλαμβανομένων αυτών που αφορούν τις ανταποδοτικές του υπηρεσίες, χωρίς να λαμβάνεται υπόψη η ποσοστιαία αναλογία επιμερισμού μεταξύ των κοινοτήτων». Έτσι λέει το άρθρο και συνέχιζε ότι «για λόγους ομαλότερης εκτέλεσης του προϋπολογισμού των Δήμων και αντιμετώπιση των αυξημένων αναγκών που προέκυψαν από τις δαπάνες αντιμετώπισης πανδημίας».

Το λέω αυτό, γιατί κάθε φορά όταν ερχόμαστε να νομοθετήσουμε, αλλάζουμε τους κανόνες του παιχνιδιού. Αυτό το λέω από την εμπειρία μου ως Δήμαρχος για το τέλος πετρελαιοειδών των ΕΛΠΕ στη δυτική περιοχή της Θεσσαλονίκης για τα τέλη τα οποία δίναμε, όταν πείθαμε τους Δήμους να δεχθούν ΧΥΤΑ στην περιοχή τους. Όταν, λοιπόν, δίνεις σε μία τοπική κοινωνία το όποιο πλεονέκτημα, εξαιτίας της χωροθέτησης μιας υπερτοπικής δραστηριότητας, η οποία ταλαιπωρεί τους κατοίκους και τις τοπικές κοινωνίες και παίρνεις τη συναίνεσή τους, είναι, τουλάχιστον, εις βάρος της σχέση εμπιστοσύνης που πρέπει να αναπτυχθεί ανάμεσα στις κοινωνίες και τους πολίτες, το να αλλάζεις τους κανόνες του παιχνιδιού.

Αν η Κυβέρνηση, όντως, ενδιαφέρεται για την οικονομική επιβίωση των Δήμων, εν μέσω πανδημίας, οφείλει να υλοποιήσει, όσα επανειλημμένως υπόσχεται περί οικονομικής στήριξης της Αυτοδιοίκησης. Και αυτό βέβαια αφορά και τα προγράμματα καθαρισμού που συζητήσαμε στο δικό μας νομοσχέδιο για τα πλαστικά. Είναι ενδεικτικό της άσχημης κατάστασης και οικονομικής ασφυξίας των Δήμων, ότι στο προσχέδιο του, που κατατέθηκε στη Βουλή πριν τρεις μέρες στις 5 Οκτώβρη για την Αυτοδιοίκηση το 2020 αναγράφεται έλλειμμα ύψους 100 εκατομμυρίων ευρώ και το 2021 έλλειμμα 51 εκατομμύρια ευρώ. Προειδοποιούμε ότι το ειδικό τέλος που προανέφερα έχει εισαχθεί για ειδικό περιβαλλοντικό σκοπό και δεν προορίζεται για να καλύπτει την κυβερνητική αδράνεια σε αυτές τις έκτακτες συνθήκες και γι’ αυτό σωστά αποσύρθηκε την τελευταία στιγμή. Οι συνάδελφοί μου στο Κίνημα Αλλαγής ανέδειξαν με έμφαση αυτό το θέμα δημόσια στην Επιτροπή. Αυτό «έφυγε» αλλά ήρθε ένα άλλο, σε εκείνο το νομοσχέδιο, άρθρο που αφορά στην τροπολογία για τους ΦΟΔΣΑ. Και ενώ συζητάμε εδώ, δεν καταλαβαίνω ποια είναι η πιεστική ανάγκη να έχουμε τροπολογία που αφορά θέματα του Υπουργείου μας στο νομοσχέδιο του Υπουργείου Εσωτερικών και με τροπολογία.

 Να επανέλθω τώρα στη δική μας Επιτροπή για να κλείσω, συνοψίζοντας τα σημεία της κριτικής μας. Ζητάμε να δώσετε μεγαλύτερη έμφαση στη μείωση και την επαναχρησιμοποίηση. Ζητάμε διευκρινίσεις και αλλαγές για τη μεθοδολογία και τη χρέωση, ανά τεμάχιο, που δεν λαμβάνει υπόψη της τη συνολική περιβαλλοντική επιβάρυνση του κάθε πλαστικού προϊόντος. Ζητάμε να αποσύρετε τις διατάξεις που φέρνουν στρεβλώσεις στην αγορά με την προώθηση μονοπωλίων στο συλλογικό σύστημα εναλλακτικής διαχείρισης πλαστικών συσκευασιών και αναφέρομαι στο άρθρο 13.

Διάβασα, βέβαια, στα Πρακτικά τη χθεσινή τοποθέτηση του κ. Υφυπουργού που καθησυχάζει, ότι δεν θα υπάρχει μονοπώλιο και πως αναμένεται οριστική μελέτη, ενώ η προμελέτη αναφέρεται σε ενιαίο σύστημα, αλλά δεν θεωρείται δεδομένο ότι θα είναι έτσι. Με καλοπιστία να δεχτώ αυτήν την ανάγνωση, αλλά και μόνο για λόγους συνοχής και ομοιογένειας των διατυπώσεων του νομοσχεδίου, θα πρέπει να φέρετε μία νομοτεχνική βελτίωση, κατά την άποψή μας, στο άρθρο 13 παρ. 3. Θα πρέπει να ακολουθηθεί η ίδια φρασεολογία και στα άλλα άρθρα 8, 9, 10 και 11, ώστε να είναι ανοιχτό το θέμα για τη δημιουργία ενός ή περισσότερων συλλογικών συστημάτων ενναλακτικής διαχείρισης.

Ζητάμε, επίσης, να στηριχθεί, κατά προτεραιότητα, η μετάβαση των επιχειρήσεων που παράγουν πλαστικά στην «κυκλική» οικονομία για δημιουργία νέων υποδομών και νέων επενδύσεων, ώστε να δημιουργήσουν νέα προϊόντα και να μην αντιμετωπίζουν το ζήτημα της ανατροπής των σχεδίων τους και πιθανόν να οδηγηθούν σε κλείσιμο.

Τέλος, ζητάμε να οργανωθεί καλύτερα η ενημέρωση και ευαισθητοποίηση των πολιτών για τη μείωση της χρήσης πλαστικού που, βέβαια, πρέπει να ξεκινήσει από τα σχολεία. Θα πρέπει να υπάρξει καλύτερη και μεγαλύτερη συνεργασία των Υπουργείων Παιδείας, Περιβάλλοντος και Ανάπτυξης με τους Οργανισμούς Τοπικής Αυτοδιοίκησης και τις περιβαλλοντικές οργανώσεις.

Υπερψηφίζουμε -όπως είπα καθ’ όλη τη διάρκεια της συζήτησης- το νομοσχέδιο, αλλά περιμένουμε να ακούσουμε τις απαντήσεις του Υπουργού για τα σημεία που εστιάσαμε την κριτική μας για να τοποθετηθούμε ξεχωριστά.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Σας ευχαριστώ. Ήθελα να πω, ότι στη β΄ ανάγνωση αναμένουμε ποιες νέες προτάσεις θα κάνει ο κ. Υπουργός και αν μπορούμε να τις έχουμε νωρίτερα για να τις σχολιάζουμε. Το λέω με την έννοια ότι στις τοποθετήσεις μας και, επί της αρχής και επί των άρθρων, ουσιαστικά, έχουμε εκφράσει τη γνώμη μας. Τώρα γίνεται μία, τελείως, αντίστροφη διαδικασία. Οπότε, θα σχολιάσουμε, κύριε Υπουργέ, στην Ολομέλεια τις νέες προτάσεις σας.

Όμως, θα ήθελα να αναφερθώ σε αυτά που έχουμε ακούσει μέχρι τώρα. Ο κ. Υπουργός, ο κ. Χατζηδάκης, μάς είπε στην ομιλία του, ότι το νομοσχέδιο αυτό σε εφαρμογή της οδηγίας της Ευρωπαϊκής Ένωσης του 2019, αποτελεί ένα «πράσινο» νομοσχέδιο, διότι αφορά στη μόλυνση του περιβάλλοντος και σε συνάρτηση με την απόσυρση των πλαστικών θα αντιμετωπιστεί. Επίσης, ότι οφείλουμε να προστατεύουμε το περιβάλλον και είναι και υποχρέωση και προφύλαξη της δημόσιας υγείας, με δεδομένο ότι η Ελλάδα έχει ακτές, ακτογραμμές τεράστιες και αποτελεί διπλή υποχρέωση για να αντιμετωπίσουμε το συγκεκριμένο θέμα.

Είναι, όμως, έτσι; Θέσαμε ορισμένα ερωτήματα για περιοχές που μολύνονται. Υπάρχουν αποδεδειγμένα επιστημονικά στοιχεία από ερευνητικά κέντρα, όπως ο Δημόκριτος και το Αστεροσκοπείο, όμως, δεν δείχνετε την ίδια ευαισθησία. Αντίθετα, αυτούς τους ρυπαντές, που είναι εφοπλιστές και βιομηχανίες, τους ενισχύετε και εσείς οικονομικά, τους ενίσχυε και η προηγούμενη Κυβέρνηση του ΣΥΡΙΖΑ. Όπως γίνεται στη Δραπετσώνα. «Πνίγονται» στη δυσοσμία οι κάτοικοι όλης της ευρύτερης περιοχής, όπως και στο Κερατσίνι, και επεκτείνατε τη δυνατότητα να ρυπαίνει τώρα και τη θάλασσα. Το θέσαμε και στην πρώτη συνεδρίαση, απάντηση δεν έχουμε πάρει. Ελπίζουμε, ότι μέχρι την Ολομέλεια θα έχετε κάτι να μας πείτε.

Ωστόσο, δεν μπορούμε να αγνοήσουμε και τις τοποθετήσεις των φορέων. Θα αναφερθώ, λοιπόν, σε ορισμένες αναφορές τους, ανεξάρτητα αν τάσσονται υπέρ του νομοσχεδίου ή όχι. Λένε ότι το Σχέδιο Νόμου συμπεριλαμβάνει πολλές ασάφειες, αλλά και ανακρίβειες ή αποτελεί στρέβλωση του ανταγωνισμού και της αγοράς που αναμένεται να επηρεάσει με καταστροφικό τρόπο την εγχώρια βιομηχανία, που έχει εξαγωγικό προσανατολισμό και μπορεί να συνεισφέρει στην ανάπτυξη της ελληνικής οικονομίας και την απασχόληση ενόψει της κρίσης και της ύφεσης.

Μήπως το ίδιο δεν έγινε και με τη Βιομηχανία Ζάχαρης; Να θυμίσω ότι πέντε εργοστάσια έκλεισαν. Κι’ όμως, ήταν μία βιομηχανία που κάναμε εξαγωγές και είχε απασχόληση δυναμικού. Τώρα εισαγάγουμε ζάχαρη για την κάλυψη των εγχώριων αναγκών. Αλλά έτσι είναι οι ευρωκοινοτικοί κανονισμοί που προωθείτε και εσείς και ο ΣΥΡΙΖΑ.

Στις παρατηρήσεις των φορέων στο άρθρο 13, προτείνουν τροποποιήσεις για να αποφύγουν τη δημιουργία μονοπωλίου. Τονίζουν με πρότασή τους, ότι θέλει μία νέα διατύπωση το άρθρο 13 και λένε ότι λόγω των απαγορεύσεων, κυρίως στα άρθρα 4 και 5 που είναι η μείωση της κατανάλωσης, υπάρχει ένας τεράστιος κίνδυνος η αγορά να «πλημμυρίσει» με άλλες συσκευασίες μιας χρήσης και θα πρέπει το νομοσχέδιο να ορίσει με περισσότερη ευκρίνεια ποιες είναι οι εξαιρέσεις από τις διατάξεις του παρόντος νομοσχεδίου.

Δηλαδή, θέτουν το ζήτημα, κατά πόσο θα προστατευτούν η δημόσια υγεία και το περιβάλλον από τα νέα προϊόντα που θα μπουν στη θέση αυτών θα αποσυρθούν ή αν διαιωνίζεται το ίδιο πρόβλημα. Ακόμη, ο παραγωγός θα κληθεί να πληρώσει ένα ποσό, απλώς και μόνο, για να μπορεί να διαθέτει το προϊόν του στην αγορά. Έτσι, λοιπόν, δημιουργούνται οι καινούργιες μπίζνες.

Αναφορικά με τον εκπρόσωπο της ΠΟΕΣΕ, δηλαδή, των επιχειρήσεων εστίασης. Λέει ότι «πρέπει να σημειωθεί ότι προκαλεί νέο λειτουργικό κόστος συμμόρφωσης, ιδιαίτερα για τις μικρές και τις πολύ μικρές επιχειρήσεις του κλάδου και μάλιστα, σε μία ιδιαίτερη οικονομική συγκυρία». Να, λοιπόν, πώς γίνεται η συγκέντρωση και η συγκεντροποίηση. Και το λέω, γιατί δεν είναι μόνο το, δήθεν, φιλοπεριβαλλοντικό νομοσχέδιο που έχει τέτοιο στόχο, δηλαδή, την εξαφάνιση μικρομεσαίων μονάδων.

Και ο ίδιος ο εκπρόσωπος της εστίασης συνεχίζει τη διαπίστωση και λέει ότι «θα πρέπει να είναι σαφές σε όλα τα μέλη του ελληνικού Κοινοβουλίου πώς δεν πρόκειται να απαγορευτούν όλα τα πλαστικά. Δεν επιβάλλονται περιορισμοί σε όλα, μόνο σε κάποια συγκεκριμένα προϊόντα, που περιέχονται στο παράρτημα της οδηγίας». Δηλαδή, αυτό που λέει και το Κ.Κ.Ε. από την αρχή, δηλαδή, ότι υπάρχει επιλεκτικότητα.

 Βάζετε στο νομοσχέδιο και ποσοτικούς στόχους για τη μείωση της κατανάλωσης των πλαστικών προϊόντων. Όχι, όμως, όλων, μόνο των συγκεκριμένων. Γιατί, όμως, δεν το επεκτείνετε και στους μεγαλορυπαντητές, που είναι το εφοπλιστικό κεφάλαιο και τους είναι πολύ πιο φθηνό να πληρώσουν πρόστιμο αν τους πιάσουν, από το να πάνε τα σκουπίδια τους στον ειδικό χώρο; Να θυμίσω την «Αγία Ζώνη 2». Αυτοί πλήρωσαν τίποτα; Ή το «Sea Diamond». Μήπως η επιβάρυνση ήταν μεγαλύτερη στο Δημόσιο παρά σε αυτούς; Για το «Sea Diamond» στη Σαντορίνη, ενώ ακόμη ο κίνδυνος δεν έχει εξαλειφθεί, δεν έχει πληρώσει κανείς τίποτα στην κυριολεξία, όταν τα ασφάλιστρα, όμως, τα είχε «τσεπώσει». Έτσι, όμως, γίνεται με τους μεγαλοεπιχειρηματίες. Αυτοί δεν πληρώνουν. Αν, όμως, είναι κάποιος μικρομεσαίος, τότε «τσακίζεται».

Και για όλους σας του ευρωκοινοτικού τόξου, βεβαίως, ο οικολογικός σας σχεδιασμός για κάθε νομοσχέδιο ποιος είναι; «Ο ρυπαίνων να πληρώνει». Τελείως περιβαλλοντική θέση, αφού επιτρέπει σε αυτόν που έχει λεφτά να ρυπαίνει. Και, βεβαίως, θα πληρώσει αν έχει μεγαλύτερα σχέδια.

Τώρα, έρχομαι στα εθνικά μέτρα, που είπε ο κ. Υπουργός. Τι μέτρα παίρνετε; Ένα ακόμη χαράτσι, όπως αυτό της πλαστικής σακούλας από τον ΣΥΡΙΖΑ, που απάλλαξε τις αλυσίδες στο σουπερμάρκετ -και όχι μόνο- από το κόστος της σακούλας και μάλιστα επειδή τις πουλάνε μετατρέπεται και σε έσοδο.

Ο κ. Υπουργός μάς είπε ότι θα έχει εμπλοκή στην εφαρμογή του νομοσχεδίου -εννοεί ως προς το ελεγκτικό έργο- ο ΕΟΑΝ, ο Εθνικός Οργανισμός Ανακύκλωσης, το Σώμα Επιθεωρητών Περιβάλλοντος, οι Ελεγκτικές Υπηρεσίες της Γενικής Γραμματείας Εμπορίου και Προστασίας του Καταναλωτή του Υπουργείου Ανάπτυξης και Επενδύσεων, καθώς και άλλες αρχές. Να θέσω ένα ερώτημα. Τι προσωπικό έχουν αυτές οι ελεγκτικές αρχές; Μια ζωή το ζήτημα είναι ότι περιβαλλοντικά «εγκλήματα» γίνονται, αλλά οι ελεγκτικές αρχές είναι αποδυναμωμένες. Θυμάμαι τον Ασωπό και τις ρυπαίνουσες βιομηχανίες. «Αθώες» όλες αποδείχτηκαν, αλλά η καταστροφή είναι μεγάλη.

Κλείνοντας θα αναφερθώ στον ανταγωνισμό ΣΥΡΙΖΑ και Νέας Δημοκρατίας για το ποιος είναι πιο φιλοπεριβαλλοντικός στην πολιτική του. Μην σκοτώνεστε. Μαζί στηρίζετε και την υγειονομική «βόμβα» στο ΧΥΤΑ Φυλής, αλλά και αλλού. Όλοι μαζί διαχειρίζεστε αυτό το εκμεταλλευτικό σύστημα και το έχετε συνέχεια στη στρατηγική της «πράσινης» πολιτικής και προσπαθείτε να πείσετε την εργατική τάξη και τα λαϊκά στρώματα, ότι ενδιαφερόσαστε για την προστασία της υγείας και του περιβάλλοντος. Δυστυχώς, ο στόχος είναι η, με κάθε τρόπο, ώθηση της καπιταλιστικής ανάπτυξης, η επιτάχυνση επενδύσεων, η ραγδαία ανάπτυξη των μονοπωλιακών ομίλων, ειδικά στις «πράσινες» επενδύσεις, στον τουρισμό, κατασκευές υποδομών, αδιαφορώντας για τις συνέπειες στα λαϊκά στρώματα, στο περιβάλλον και στα δάση. Αυτό δείχνει η, διαχρονικά, ασκούμενη πολιτική όλων των αστικών κυβερνήσεων.

Ποιο είναι το συμπέρασμα; Το καπιταλιστικό κέρδος και η προστασία του περιβάλλοντος είναι ασυμβίβαστα, γιατί μπροστά στο κέρδος καταπατείται και το περιβάλλον, ακόμη και η ανθρώπινη ζωή πολλές φορές.

Σας ευχαριστώ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρία Μανωλάκου, για να λέμε και την αλήθεια, το Τσέρνομπιλ δεν συνέβη σε καπιταλιστική χώρα.

 **ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, βεβαίως, αλλά και από αυτό βγάζεις συμπεράσματα σε δύο κατευθύνσεις και στην πρόληψη, αλλά και στην αντιμετώπιση. Και εκεί είδαμε και μία «θυσία» τρομακτική, που δεν την βλέπουμε στον καπιταλισμό, γιατί το κέρδος είναι πάνω από τους ανθρώπους.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Την είδαμε την «ευαισθησία», που συνεχίσαμε και στην Ελλάδα να τρώμε με παροτρύνσεις ορισμένων χορταρικά και όλα τα υπόλοιπα για πολύ καιρό. Θα ήθελα να πω ότι όταν λέμε κάτι, να έχει και μία σχέση με την πραγματικότητα.

Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, επειδή αναφέρθηκε από την κυρία Μανωλάκου και είχε αναφερθεί και άλλες φορές για το ναυάγιο του «Αγία Ζώνη ΙΙ» και τις διαδικασίες καθαρισμού. Το ελληνικό Δημόσιο δεν είχε πληρώσει ούτε ένα ευρώ. Αντιθέτως, μάλιστα, έχει αιτηθεί -και έχει εισπράξει πιθανότατα- και χρήματα για τις ενέργειες καθαρισμού από το Διεθνές Ταμείο, το IΟPC FUND, για την Αποκατάσταση Πετρελαϊκών Κρίσεων. Άρα, λοιπόν, να μην λέμε ότι για το «Αγία Ζώνη ΙΙ» το ελληνικό Δημόσιο πλήρωσε. Εισέπραξε γι’ αυτά που έκανε. Να είμαστε ξεκάθαροι, όπως και οι φορείς που έπαθαν ζημιά. Είναι η πρώτη φορά που ήρθε το IΟPC FUND για να πληρώσει τις ζημιές που έγιναν από πετρελαϊκό ατύχημα στη θάλασσα.

 **ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ποιος ήταν ο ιδιοκτήτης και ποια τιμωρία υπήρξε; Έτσι για να θυμόμαστε, γιατί αν ήταν κάποιος φουκαράς θα είχε «κρεμαστεί στα μανταλάκια».

**ΝΕΚΤΑΡΙΟΣ ΣΑΝΤΟΡΙΝΙΟΣ:** Σας λέω ότι το ελληνικό Δημόσιο δεν πλήρωσε, εισέπραξε γι’ αυτά που έκανε.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, ξεχάσατε, βέβαια, το αντίστοιχο Τσέρνομπιλ στην Ιαπωνία, στη Φουκοσίμα. Ήταν το ίδιο δυστύχημα, μόνο που κρύφτηκε περισσότερο απ’ ότι στη Σοβιετική Ένωση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Όχι, εγώ είπα για καπιταλιστική χώρα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Καπιταλιστική δεν είναι η Ιαπωνία;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τέλος πάντων, άλλο ήταν το πνεύμα. Συνέβη, πάντως, εκεί που υποτίθεται ότι όλα γίνονται προσεκτικά, ελεγχόμενα, σε μία σοβιετική χώρα και λοιπά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Θαυμάζουμε την Ιαπωνία, αλλά παντού γίνονται.

**ΓΕΩΡΓΙΟΣ ΒΛΑΧΟΣ(Προεδρεύων των Επιτροπών):** Έγιναν κατανοητά όλα αυτά, ας συνεχίσουμε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σε γενικές γραμμές, όπως έχουμε πει, η προώθηση των μέτρων του νομοσχεδίου τη συγκεκριμένη χρονική στιγμή, χωρίς κοστολόγηση των συνεπειών και των εναλλακτικών υλικών, κατά τη γνώμη μας, είναι άκαιρη, ειδικά, επειδή διεθνώς μικρό μόνο μέρος ανακυκλώνεται, πιθανότατα λόγω του ότι δεν είναι οικονομικά εφικτό. Σε κάθε περίπτωση, δεν έχει τεκμηριωθεί, επαρκώς, το κόστος της ανακύκλωσης, το οποίο, λογικά, θα έπρεπε να καλύπτει το τέλος που εφαρμόζεται και το τέλος εγγυοδοσίας.

Οι οδηγίες αυτού του είδους, πάντως, δεν είναι τίποτε άλλο από τεχνάσματα των μεγάλων πολυεθνικών που έχουν δημιουργήσει το τεράστιο περιβαλλοντικό πρόβλημα με τα υλικά συσκευασίας, κερδοσκοπώντας με τις συσκευασίες της μιας χρήσης. Η συσκευασία είναι, άλλωστε, βασικό γνώρισμα του μάρκετινγκ, τόσο ως προς τα μεγέθη, όσο και ως προς την εμφάνιση, καθώς υποστηρίζεται με πολλά χρήματα σε διαφημίσεις στα μέσα μαζικής επικοινωνίας.

Αυτό που επιδιώκουν σήμερα οι πολυεθνικές είναι να μεταφέρουν τις ενοχές στον καταναλωτή, ο οποίος αναλαμβάνει την ευθύνη συλλογής των συσκευασιών σε ειδικούς κάδους για πλαστικά. Σε ορισμένες χώρες δε, όπως στις Η.Π.Α., επιβάλλουν ακόμη και πρόστιμα, αν αυτή η συλλογή δεν γίνει σωστά. Ο καταναλωτής χειραγωγείται, έτσι ώστε να νομίζει πώς συγκεντρώνοντας τα πλαστικά σώζει τον πλανήτη. Κάποιοι δε αφελείς εξανίστανται, όταν βλέπουν πώς τα συνεργεία καθαριότητας ρίχνουν στο ίδιο όχημα όλα τα απορρίμματα, μην γνωρίζοντας πώς σε τελική ανάλυση όλα τα σκουπίδια μπερδεύονται μεταξύ τους και καίγονται.

Αναφέρεται συχνά ως παράδειγμα ανακύκλωσης η Σουηδία -μας αρέσουν τα παραδείγματα των δυτικών χωρών- στην οποία, όμως, μόνο τα μισά πλαστικά ανακυκλώνονται, όπως θα καταθέσω στα Πρακτικά, ενώ τα υπόλοιπα, είτε καίγονται, είτε εξάγονται σε άλλα κράτη. Σε ότι αφορά στην πλούσια Νορβηγία που, επίσης, προβάλλεται ως πρότυπο, έχει επιβάλει ένα τέλος από 13 έως 30 σεντς στις πλαστικές φιάλες. Πόσες χώρες, όμως, ειδικά του τρίτου κόσμου, είναι σε θέση να πληρώσουν 10 ή 20 σεντς υψηλότερη τιμή στα αναψυκτικά;

Η Νορβηγία, πάντως, εξάγει, ένα μέρος των απορριμμάτων της, ενώ σύμφωνα με το δημοσίευμα που θα καταθέσουμε στα Πρακτικά, τα εξάγει στη Γερμανία, που με τη σειρά της τα επανεξάγει στην Κίνα. Επειδή δε, τον τελευταίο καιρό η Κίνα δεν δέχεται τόσες ποσότητες, διοχετεύονται σε άλλες χώρες, όπως στη Μαλαισία και στην Τουρκία, σύμφωνα, επίσης, με δημοσίευμα που θα καταθέσουμε στα Πρακτικά. Επομένως, η χώρα μας ό,τι και να κάνει θα επιβαρύνεται, δυστυχώς, έμμεσα.

Υπενθυμίζουμε εδώ το σκάνδαλο, που είχε προκύψει από την αποκάλυψη στην Ελλάδα, πολλών τόνων τοξικού υδραργύρου το 2016, οι οποίοι προέρχονταν από ανακύκλωση στη Γερμανία. Μας «φόρτωσαν», δηλαδή, τα σκουπίδια τους, όπως θα καταθέσουμε, επίσης, στα Πρακτικά. Δεν θα έπρεπε, βέβαια, να μας προξενεί εντύπωση, αφού τα μνημόνια έχουν μετατρέψει την Ελλάδα σε τριτοκοσμική χώρα, σε «υποχείριο» των δανειστών της που τη χρησιμοποιούν ακόμη και ως «σκουπιδότοπο» αποδεδειγμένα.

Από τα παραπάνω συμπεραίνεται εύκολα πως πρόκειται για μία υποκρισία του καταναλωτικού μοντέλου, έτσι ώστε να καλύψει το υποπροϊόν της μη «κυκλικής» υπερκατανάλωσης, όπου, ενδεχομένως, η ανακύκλωση δημιουργεί περισσότερα προβλήματα, όσον αφορά την αστυνόμευση, τα τοξικά υποπροϊόντα, τις απάτες κ.λπ., απ’ όσα ισχυρίζεται πως θέλει να λύσει.

Μας θυμίζει τις πολυεθνικές που προβάλλουν μηνύματα για την ισότητα και για τα ανθρώπινα δικαιώματα, όταν την ίδια στιγμή παράγουν σε υπεργολάβους στην Ασία, οι οποίοι χρησιμοποιούν την καταναγκαστική εργασία ακόμη και από ανήλικα παιδιά. Από οικονομικής πλευράς, βέβαια, δεν είναι κατακριτέα η καύση όλων των απορριμμάτων, επειδή αυτή τη στιγμή είναι η μοναδική λογική κατεργασία, λόγω του ότι το κόστος της ανακύκλωσης είναι υψηλότερο από αυτό της παραγωγής με νέα υλικά.

Τώρα θα αναφερθώ σε μερικά άρθρα, στα οποία έχουμε αντιρρήσεις. Στο άρθρο 4, ως προς το τέλος πλαστικών μιας χρήσης δεν βλέπουμε κάποια στοιχειοθέτηση του ύψους του. Ο Σύλλογος Βιομηχανιών Πλαστικών Ελλάδος έχει κάνει προτάσεις για διαφορετικά τέλη για ανακυκλώσιμα και μη ανακυκλώσιμα υλικά πρώτης ύλης. Όπως έχουμε πει τα περισσότερα υλικά αυτή τη στιγμή καίγονται και δεν ανακυκλώνονται. Είναι προσχηματικό δε, να θεωρούμε ότι τα 4 λεπτά αποτελούν κίνητρο για μη χρήση, ούτε ότι αντικατοπτρίζουν τις τιμές αγοράς απορριμμάτων προς ανακύκλωση που αλλάζουν συνεχώς και εξαρτώνται από τις τρέχουσες τιμές των πρώτων υλών. Ειδικά αυτή τη στιγμή, λόγω της μείωσης της τιμής του πετρελαίου είναι πολύ πιο φθηνό να παραχθούν νέα προϊόντα από το να ανακυκλωθούν.

Σε ότι αφορά στα χύμα προϊόντα και την πρόβλεψη για διάθεσή τους σε χαμηλότερη τιμή το άρθρο είναι, δυστυχώς, γενικόλογο. Η χαμηλότερη αυτή τιμή πρέπει να είναι, ξεκάθαρα, καθορισμένη, έτσι ώστε να αντανακλά το κόστος ανακύκλωσης των πλαστικών συσκευασιών μιας χρήσης.

Με τον τρόπο αυτό θα υπάρχει, επιπλέον, η δυνατότητα επιλογής, όχι να προορίζονται τα χύμα προϊόντα, απλά και μόνο, για τους πιο φτωχούς πολίτες. Εκτός αυτού, θα δίνεται η δυνατότητα στους εγχώριους παραγωγούς να παράγουν και να διαθέτουν σε ξενοδοχειακές μονάδες ανταγωνιστικά προϊόντα χωρίς το κόστος της τυποποίησης.

Θα πρέπει, επίσης, να υπάρξουν οι δικλείδες ασφαλείας, έτσι ώστε να μην επιβαρυνθεί, περαιτέρω, η ελληνική παραγωγή που, ήδη, επιβαρύνεται δυσανάλογα έναντι των φθηνών εισαγωγών λόγω των υψηλών άμεσων και έμμεσων φόρων, των ασφαλιστικών εισφορών και του υψηλού κόστους ενέργειας εξαιτίας των εκπομπών ρύπων και της απολιγνιτοποίησης που δεν έχει, για παράδειγμα, η Τουρκία.

Στο άρθρο 5, σε ότι αφορά την πρόωρη «υιοθέτηση» της διακοπής της χρήσης ορισμένων πλαστικών από φορείς της Γενικής Κυβέρνησης, δεν γνωρίζουμε εάν έχει γίνει μελέτη του κόστους, άρα και αν θα επιβαρυνθεί ο προϋπολογισμός και η λειτουργία των συγκεκριμένων φορέων. Λείπουν, δηλαδή, οι αριθμοί, τα νούμερα. Σε αυτές τις εποχές της κρίσης, θεωρούμε άκαιρη πολυτέλεια την, επιπλέον, επιβάρυνση, πόσο μάλλον, όταν υπάρχει ο κίνδυνος της πανδημίας που αυξάνει, όπως όλοι γνωρίζουμε, τη χρήση πλαστικών.

Στο άρθρο 11, η πρόβλεψη για τη χρήση ανακυκλώσιμων υλικών στα αλιευτικά εργαλεία μπορεί να αυξήσει, δυστυχώς, το κόστος, χωρίς να ισχύει το ίδιο για τους Τούρκους ψαράδες στην άλλη πλευρά του Αιγαίου. Εάν δεν έχουν τις ίδιες δεσμεύσεις, ειδικά σε ότι αφορά τις μεγάλες εκμεταλλεύσεις, όπως τις μηχανότρατες και τις υδατοκαλλιέργειες και τη στιγμή που, ήδη, η Τουρκία έχει ξεπεράσει την ελληνική παραγωγή και τις εξαγωγές, τότε θα προκληθεί μία ακόμη επιβάρυνση της οικονομίας. Παράλληλα, δεν είναι ξεκάθαρο, εάν τα πλαστικά από ανακυκλωμένη πρώτη ύλη δεν θα είναι τοξικά ή ότι η συνεχής χρήση του ίδιου σκεύους δεν θα δημιουργεί απόβλητα από την πλύση του που θα ρίχνονται στη θάλασσα.

Στο άρθρο 12, στην παρ. 6, προβλέπεται ότι οι ΣΕΔ μπορούν να συνεργάζονται και με Μη Κυβερνητικές Οργανώσεις, με σκοπό την επίτευξη των στόχων των προγραμμάτων διευρυμένης ευθύνης του παραγωγού του παρόντος. Δεν συμφωνούμε με την ανάληψη κυβερνητικού έργου από Μη Κυβερνητικές Οργανώσεις, ειδικά εάν δεν έχουν καταχωρηθεί στα μητρώα, όπως, δυστυχώς, συμβαίνει και δεν ελέγχονται τα οικονομικά τους. Τι γίνεται, για παράδειγμα, εάν κάποιες ΜΚΟ επιχορηγούνται από πολυεθνικές, έτσι ώστε να εισηγούνται πιο χαλαρά μέτρα γι’ αυτές ή πιο αυστηρά για τους ανταγωνιστές τους; Συμβαίνει πάρα πολύ συχνά και γνωρίζουμε όλοι ότι τα λόμπι των πολυεθνικών είναι πολύ ισχυρά.

Με το άρθρο 13, θεσπίζεται η συμμετοχή των παραγωγών στο σύστημα συλλογής πλαστικών στα σημεία του συλλογικού συστήματος εναλλακτικής διαχείρισης. Δεν καθορίζεται εδώ, ποιο θα είναι το κόστος λειτουργίας του συστήματος αυτού, από το οποίο θα εξαρτάται, τόσο το κόστος εγγυοδοσίας, όσο και το κόστος καταναλωτή. Το κόστος αυτό μπορεί να εξαρτάται από την αποτελεσματικότητα του συστήματος συλλογής, από το εκάστοτε κόστος ανακύκλωσης, από το ύψος των μέτρων ευαισθητοποίησης στο άρθρο 14 κ.λπ..

Από την άλλη πλευρά, με τα σημεία συλλογής δημιουργούνται υγειονομικές βόμβες μέσα στις πόλεις, κάτι που φάνηκε από τις πολλές πυρκαγιές που ξεσπούν σε τέτοιες μονάδες, όπως το καλοκαίρι στη Μεταμόρφωση. Αλήθεια, τι θα γίνει, όταν γεμίσουν όλες οι πόλεις από «πράσινα» σημεία συλλογής στην πρώτη διαδήλωση; Το έχετε σκεφτεί; Εκτός αυτού, θα έχουν τη δυνατότητα οι ΣΕΔ να καλύπτουν τα πρόστιμα; Αν τους επιβάλλονται, θα τα αγνοούν ή θα επιβαρύνουν το σύνολο; Τι κινδύνους θα δημιουργούν τα σημεία του συστήματος συλλογικού εναλλακτικής διαχείρισης που προβλέπει ο νόμος; Που θα χωροθετηθούν; Με τι κόστος λειτουργίας; Δεν θα έπρεπε να υπάρχει μία μελέτη για το συγκεκριμένο θέμα;

Στο άρθρο 14, η ευαισθητοποίηση δεν είναι παρά ένα είδος υποστήριξης της εταιρικής εικόνας και της μεταβίβασης ευθύνης. Το ερώτημά μας είναι πώς θα αποφασίζονται αυτά τα ποσά, όσον αφορά το ύψος τους που θα επιδρά στο κόστος των προϊόντων;

Στο άρθρο 17, γιατί παρεμβάλλεται η εξαρτημένη, από τους δανειστές, ΑΑΔΕ για τον έλεγχο της απόδοσης του τέλους ανακύκλωσης; Γιατί δεν το αναλαμβάνει μόνος του ο ΕΟΑΝ; Για να έχουμε τις γνωστές ανάλγητες επιδρομές σε μικροεπιχειρήσεις;

Στο άρθρο 18, σε ότι αφορά στις κυρώσεις, δεν βλέπουμε κάποια προοδευτικότητα ανάλογα με το ύψος της παράβασης, με την έννοια πως το πρόστιμο θα έπρεπε να υπολογίζεται με βάση το κόστος της ανακύκλωσης, ανά διακινούμενες ποσότητες, ή με το ύψος του τζίρου.

Τέλος, με το άρθρο 19, δίνονται σημαντικές εξουσίες στους Υπουργούς, έτσι ώστε να καθορίζουν κρίσιμες παραμέτρους, όπως το τι θεωρείται πλαστικό μιας χρήσης και τις προδιαγραφές του συστήματος συλλογής. Επίσης, στην ΑΑΔΕ για είσπραξη της εισφοράς. «Υιοθετούνται», δηλαδή, πρακτικές, με τις οποίες δεν συμφωνούμε, επειδή μπορεί να αλλάξουν τη λογική του νόμου.

Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ,κύριε Πρόεδρε. Βουλεύτριες και Βουλευτές, αγαπητοί Υπουργοί.

Κύριε Υπουργέ, κύριε Χατζηδάκη, ο κ. Ταγαράς, στην προηγούμενη συνεδρίαση εξέφρασε τη διάθεση, στην ουσία, να ενσωματώσει σχόλια και παρατηρήσεις, όπως ανέφερε και η κυρία Μανωλάκου από το Κ.Κ.Ε. Ο κ. Ταγαράς, ήταν θετικός να ενσωματώσει σχόλια και παρατηρήσεις. Νομίζω ότι θα μας ενδιέφερε όλους πάρα πολύ να είχαμε αυτά τα σχόλια και τις παρατηρήσεις που θα είσαστε διατεθειμένος να ενσωματώσετε.

Εμείς, ως ΜέΡΑ25,έχουμε δηλώσει τη διάθεσή μας να το υπερψηφίσουμε, εφόσον γίνει εφαρμόσιμο και μπορεί να οδηγήσει σε ουσιαστικά αποτελέσματα. Δεν θα το καταψηφίσουμε, μόνο και μόνο ως πρόθεση αρχών. Αν είστε, όμως, «ανοιχτοί» στη βελτίωσή του, θα μπορούσαμε να καθίσουμε να δούμε σημείο-σημείο τι μπορεί να γίνει, πέρα από το ό,τι έχουμε συζητήσει ήδη, ώστε να επεξεργαζόμαστε ένα τελικό κείμενο που θα είναι ευρύτερης αποδοχής. Νομίζω ότι θα είναι καλό για εσάς, καλό για το Κοινοβούλιο, καλό για όλους.

Οπότε, θα θέλαμε πάρα πολύ -αν γίνεται και κατά τη διάρκεια αυτής της συνεδρίασης- να δείξετε τις προθέσεις σας για να μπορούμε να δούμε πώς θα προχωρήσουμε στην Ολομέλεια, γιατί είναι αλήθεια, ότι ο χρόνος θα είναι πολύ μικρός για να μπορέσουμε να προχωρήσουμε στις απαραίτητες τροποποιήσεις μέσα από την κοινοβουλευτική συζήτηση, αν δεν έχουμε εδώ ένα δείγμα γραφής και μία κατεύθυνση, στην οποία θα κινηθείτε από εδώ πέρα.

 Μην έχοντας κάποιες άλλες προτάσεις, θα υποχρεωθούμε να προχωρήσουμε σε επανάληψη σημείων με εμβάθυνση στο γενικό περίγραμμα σημείων που έχουν, ήδη, αναφερθεί. Θα προσπαθήσω η εμβάθυνση να είναι, όσο γίνεται πιο ουσιαστική, για να βοηθήσει τις δικές σας σκέψεις να προχωρήσετε σε αλλαγές, χωρίς, όμως, να μπορέσω να αποφύγω κάποια γενικά σχόλια που είναι χαρακτηριστικά και αφορούν τη συνολικότερη σας πολιτική.

Έχουμε, λοιπόν, ένα νομοσχέδιο που έρχεται σε αντίθεση με τη γενικότερη πολιτική σας στο θέμα των απορριμμάτων. Έρχεται σε αντίθεση, κ. Χατζηδάκη, γιατί ενώ μιλάτε για πολιτικές που οδηγούν στην αποφυγή χρήσης κάποιων πλαστικών μέσα από την έγκαιρη ενσωμάτωση της Οδηγίας, την ίδια στιγμή η πολιτική σας οδηγεί τη συντριπτική πλειοψηφία των ανακυκλώσιμων και μη πλαστικών στην καύση, δηλαδή, στην εξαέρωσή τους με επιπτώσεις στη δημόσια υγεία. Άρα, υπάρχει μία πλήρης αντίφαση και δημιουργείται η αίσθηση ότι έχουμε ένα νομοσχέδιο, το οποίο έχει μία σειρά από αρχές και προθέσεις, για τις οποίες, όμως, δεν υπάρχουν τα εχέγγυα για να υλοποιηθούν πλήρως.

Επίσης, έχουμε νομοσχέδια, όπως για το ΕΣΔΑ, το οποίο πάλι δεν ήρθε στη Βουλή και θα σας καλούσαμε να το φέρετε για να συζητηθεί και να ψηφιστεί. Έτσι και αλλιώς, θα έχετε την κοινοβουλευτική πλειοψηφία. Δεν υπάρχει κάποιο διακύβευμα για εσάς, παρά μόνο η κοινοβουλευτική συζήτηση και η εξέτασή του με έναν «ανοιχτό» τρόπο για την κοινωνία. Οπότε, ενώ έχουμε στόχους σε αυτό το νομοσχέδιο για τη μείωση των απορριμμάτων, που, όμως δεν ξέρουμε αν θα εφαρμοστούν, στις άλλες νομοθεσίες σας και ιδίως στον ΕΣΔΑ, έχουμε πράγματα τα οποία είναι πολύ πιο λεπτομερή για την ανορθολογική διαχείριση των απορριμμάτων.

Είναι μία κατεύθυνση που έχει απορριφθεί, πλέον, από την Ευρωπαϊκή Ένωση, γι’ αυτό και δεν επιδοτείται. Γι’ αυτό και για το ΣΔΙΤ Πελοποννήσου απορρίφθηκε η χρηματοδότηση, γιατί, όταν σας ζήτησε συγκεκριμένες παρατηρήσεις η Ευρωπαϊκή Επιτροπή, κατηγορώντας σας, στην πράξη, για έμμεσες κρατικές ενισχύσεις προς μία ιδιωτική εταιρεία, εσείς αποσύρατε την αίτηση χρηματοδότησης. Μάλιστα, δηλώνετε ότι δεν θα αλλάξετε τη σύμβαση, αλλά θα αλλάξετε την αίτηση χρηματοδότησης, το οποίο δεν βγάζει κάποιο νόημα. Πήρατε, λοιπόν, αυτό το σχέδιο που απέρριψε η Ευρωπαϊκή Ένωση και το κάνατε «καρμπόν» για όλες τις περιοχές της Ελλάδας μέσα του ΕΣΔΑ.

Οπότε, από τη μία πλευρά, έχουμε τις καλές προθέσεις, που φοβόμαστε ότι θα μείνουν στο επίπεδο των προθέσεων, ενώ από την άλλη πλευρά, έχουμε μία πολύ κακή διαχείριση και κακές προθέσεις, που φοβόμαστε ότι θα εφαρμοστούν, γιατί εξυπηρετούν τα συμφέροντα των συγκεκριμένων εταιρειών που δραστηριοποιούνται στον χώρο.

Για να είμαι πιο λεπτομερής και να βοηθήσω τη συζήτηση, σε ότι αφορά στα Κέντρα Διαλογής Απορριμμάτων (μηχανική ανακύκλωση), που προτείνονται στο ΕΣΔΑ, έχουμε στοιχεία από παρουσίαση της «ΤΕΡΝΑ» για το εργοστάσιο των Ιωαννίνων. Εκεί, μόλις, το 20% είναι η ανάκτηση των ανακυκλώσιμων πλαστικών. Δηλαδή, από όλα τα ανακυκλώσιμα πλαστικά μόνο το 20% ανακτάται από αυτό το εργοστάσιο. Καταλαβαίνετε ότι είναι αστεία ποσοστά, πόσο μάλλον, όταν όλο το υπόλοιπο οδηγείται στην καύση με βάση το ΕΣΔΑ. Χρειαζόμαστε μία ουσιαστική πολιτική «κυκλικής» οικονομίας και όχι μόνο δηλώσεις προθέσεων.

Φέραμε κάποιες πρωτόλειες προτάσεις για τη μείωση του Φ.Π.Α. στις επιχειρήσεις που δραστηριοποιούνται στην επαναχρησιμοποίηση, για την υποχρεωτική χωριστή διαλογή των ρευμάτων στις νέες οικοδομές, που είπατε ότι θα το φέρετε στο χωροταξικό νομοσχέδιο και το περιμένουμε. Μιας και αναφέρθηκα σε αυτό, θα σας καλούσαμε να νομοθετήσετε, επίσης, για τα φωτοβολταϊκά υποχρεωτικά να υπάρχουν στις στέγες κάθε νέας οικοδομής. Προσωπικά, θα τολμούσα και θα πρότεινα την ενεργειακή αυτονομία των καινούργιων κτιρίων.

Επίσης, προτείναμε την ένταξη των Ο.Τ.Α. στο σύστημα «πληρώνω, όσο πετάω», την προώθηση των χύμα προϊόντων, που είναι ένα πάρα πολύ σημαντικό ζήτημα, γιατί, όπως στις λαϊκές, έτσι και στα μαγαζιά που έχουν αναπτυχθεί προς αυτόν τον σκοπό, μπορείς να αποφύγεις τις συσκευασίες, που είναι το μεγαλύτερο κομμάτι των απορριμμάτων ενός ανθρώπου που κάνει κομποστοποίηση, φτάνει να έχει άπειρες συσκευασίες για ανακύκλωση, που, όμως, βλέπουμε ότι δεν ανακυκλώνονται και θα πάνε στην καύση ή στην ταφή. Οπότε, για να αποφύγουμε αυτές τις συσκευασίες, χρειαζόμαστε πιο αναλυτικές προδιαγραφές, αλλά και πιο θαρρετή ενίσχυση των χώρων που μπορούν να προσφέρουν χύμα προϊόντα, προδιαγραφές για τις εναλλακτικές συσκευασίες που θα χρησιμοποιούν. Δεν θέλουμε να οδηγηθούμε σε αυτό που κατήγγειλαν και οι οργανώσεις, δηλαδή, να αντικαταστήσουμε τα πλαστικά προϊόντα μιας χρήσης με άλλα προϊόντα μιας χρήσης που, πιθανότατα να έχουν, λόγω έλλειψης επαρκών προδιαγραφών από το νομοσχέδιο, την ίδια σύσταση.

Οι οργανώσεις ανέφεραν για τα πλαστικά ποτήρια που δεν είναι πλαστικά πλέον, αλλά έχουν πλαστικοποιηθεί εξωτερικά. Οπότε, χρειάζεται και το κομμάτι των προδιαγραφών. Επίσης, χρειάζεται η θέσπιση κριτηρίων αποκλεισμού προμηθειών πλαστικών μιας χρήσης στις προμήθειες του Δημοσίου, πολύ ευρύτερα, από αυτό που προβλέπει το νομοσχέδιο, αν θέλουμε να έχουμε ουσιαστική επιτυχία στους στόχους.

Τα ερωτήματα που θέτω ξανά και ξανά, είναι το πώς θα δρομολογηθούν οι κρίσιμες ρυθμίσεις, δηλαδή, το χρονοδιάγραμμα. Πότε θα μπει σε εφαρμογή το «πληρώνω όσο πετάω», ή κάποιο σύστημα εναλλακτικής διαχείρισης για τα οργανικά και τα τέλη ταφής; Εφόσον προχωρήσετε σε αυτή την καταστρεπτική -κατά τη γνώμη μου- για τη δημόσια υγεία επιλογή της καύσης των απορριμμάτων με αυτά τα ποσοστά πλαστικών μέσα, θα χρειαστεί, οπωσδήποτε, το λιγότερο τέλος καύσης.

Επίσης, πώς θα χρηματοδοτηθούν τα σχέδια πρόληψης των Δήμων και όλων των έργων δράσεων των ανώτερων βαθμίδων διαχείρισης για οικιακή κομποστοποίηση, μηχανικούς κομποστοποιητές, κ.α.; Είναι, δηλαδή, το κομμάτι που μας καταγγέλλει και η Ευρωπαϊκή Επιτροπή. Όμως, το ξέρουμε και από τη διεθνή εμπειρία, ότι το ΕΣΔΑ δίνει το 80% και πλέον χρηματοδότηση στα κατώτερα στάδια διαχείρισης, ενώ εμείς θα έπρεπε να χρηματοδοτούμε, ώστε το μεγαλύτερο ποσοστό χρημάτων να πάει στα ανώτερα, ακολουθώντας την εμπειρία, όχι μόνο της προηγμένης Δυτικής Ευρώπης, αλλά μιλάμε και για χώρες, όπως η Κροατία, η Πολωνία, κ.λπ.. Προφανώς, προηγήθηκαν στην προσπάθεια για λίγα χρόνια, αλλά, ήδη, από τα πρώτα τους βήματα, έφεραν αποτελέσματα που ο ΕΣΔΑ δεν προέβλεπε ότι θα έχουμε.

Ποιος θα είναι ο ρυθμός κατασκευής μονάδων κομποστοποίησης, πώς θα χρηματοδοτηθούν συστηματικές και αποτελεσματικές δράσεις ενημέρωσης και ευαισθητοποίησης;

Κύριε Υπουργέ, λείπατε στη χθεσινή συνεδρίαση, κατά τη διάρκεια της οποίας ανέφερα το εξής χαρακτηριστικό. Στη Βουλή αν δείτε τους κάδους ανακύκλωσης, δεν έχουν σωστά τα προϊόντα ανακύκλωσης. Για παράδειγμα, έξω από το καφέ της Βουλής δεν υπάρχει καν κάδος για απορρίμματα. Όλα τα μη ανακυκλώσιμα υλικά, μη όντας ενημερωμένοι και οι Βουλευτές, θα πρέπει να διαλέξουν αν θα τα πετάξουν λανθασμένα στον κάδο του αλουμινίου ή στον κάδο του χαρτιού και ούτω καθεξής. Είμαι σίγουρος ότι το μεγαλύτερο ποσοστό της ανακύκλωσης στη Βουλή πηγαίνει για τα φύλλα.

Επίσης, πώς θα έχουμε μονάδες ανακύκλωσης για όλα τα υπόλοιπα πλαστικά, τα οποία αυτή τη στιγμή λόγω της αλλαγής πολιτικής της Κίνας, δεν μπορούμε να έχουμε; Θα έπρεπε το ΕΣΔΑ να ίσχυε σε αυτό το νομοσχέδιο. Να προστεθεί ειδική μέριμνα γι’ αυτά τα είδη πλαστικών, εκτός από τις συσκευασίες του νερού, που στην πράξη δεν μπορούμε να ανακυκλώσουμε στην Ελλάδα. Αυτό είναι ένα τεχνικό πρόβλημα που συνάδει με τις πολιτικές σας. Θα μπορούσατε, πραγματικά, να βρείτε μία λύση. Αυτό που το κάνει να μην συνάδει, είναι ότι αν δεν βρούμε λύση, πάει και αυτό για καύση.

Σε ότι αφορά στην επαναχρησιμοποίηση είναι ένα θέμα που τέθηκε και από τις οργανώσεις. Θα πρέπει να τεθεί ξανά σε δημόσια συζήτηση τι είναι επαναχρησιμοποιήσιμο, τι ισχύει από τους υγειονομικούς αποκλεισμούς αυτή τη στιγμή. Τι ισχύει, πραγματικά, όχι τι ισχύει στα χαρτιά και να μπούνε οι στόχοι επαναχρησιμοποίησης και η ευθύνη να μην μένει μόνο στους πολίτες.

Κύριε Πρόεδρε, το νομοσχέδιο δεν στηρίζεται σε στοιχεία, που, προφανώς δεν υπάρχουν, -παραδεχτείτε τα- για να βρούμε λύσεις. Ορίζετε έναν ποσοστιαίο στόχο μείωσης, ο οποίος είναι μη μετρήσιμος. Σας καλούμε να γίνει ποσοτικός ο στόχος. Σας καλούμε να ξεκινήσετε την αποκατάσταση των στοιχείων, κάτι που το ζητά και η Ευρωπαϊκή Επιτροπή. Επίσης, να ρυθμίσετε σε αυτό το νομοσχέδιο το πώς θα λυθεί το πρόβλημα μέχρι να φτάσουμε στην επάρκεια των στοιχείων και να συγκεκριμενοποιηθούν οι στόχοι. Αλήθεια, μάς κάνει εντύπωση πως έγινε το ΕΣΔΑ χωρίς στοιχεία. Υπάρχει μόνο μία σελίδα με ελάχιστα στοιχεία. Θα ήταν, ιδιαίτερα, σημαντικό να επεκταθούν τα μέτρα σε λαϊκές και στα περίπτερα.

Το θέμα των μικροπλαστικών, κύριε Υπουργέ, πίστεψα πως μπορεί να είναι ένας κοινός τόπος. Είναι ένα τεράστιο ζήτημα για τη δημόσια υγεία, γιατί τα μικροπλαστικά, πλέον, μπαίνουν στη διατροφική μας αλυσίδα με απρόβλεπτες επιπτώσεις στη δημόσια υγεία. Δεν θα έπρεπε η Ελλάδα να είναι πρωτοπόρα σε αυτό; Δεν θα έπρεπε να αρχίσουμε να μελετάμε και να δώσουμε χρηματοδότηση και στα ελληνικά ερευνητικά κέντρα για τη μελέτη του προβλήματος των επιπτώσεων και των λύσεων;

Επίσης, για την απαγόρευση των πλαστικών, ο ΕΟΕΑΝ στη σημερινή του μορφή δεν μπορεί να ανταποκριθεί στις ανάγκες ενός μηχανισμού ελέγχου και κυρώσεων. Είναι υποστελεχωμένος και δεν είναι ελεγκτικό σώμα, αλλά επιτελικό. Χρειάζεται και εδώ μία αλλαγή στο νομοσχέδιο.

Η διευρυμένη ευθύνη του παραγωγού είναι σωστή, γιατί η ευθύνη είναι, πραγματικά, στον παραγωγό. Οι πολίτες με την ανακύκλωση καλούνται να λύσουν ένα πρόβλημα, το οποίο είναι πρόβλημα στο κομμάτι της παραγωγής. Εκεί παράγονται τα πλαστικά μιας χρήσης. Αυτή τη στιγμή, δεν παρέχετε τα μέτρα, με τα οποία ο παραγωγός θα ανταποκριθεί στην ευθύνη του. Φοβόμαστε, ότι θα καταλήξουμε στο να πληρώνει ένα χρηματικό ποσό, ένα τέλος μη ανακύκλωσης, το οποίο θα του επιτρέπει να παράγει ως σήμερα και αυτό θα ανατρέπει όλη τη λογική στοχοθεσίας της νομοθεσίας.

Τέλος, οι εκστρατείες ενημέρωσης, που είναι τόσο σημαντικές και το βλέπουμε στο κομμάτι της ανακύκλωσης, αλλά και στην επαναχρησιμοποίηση και στο να μην χρησιμοποιούμε πλαστικά μιας χρήσης, διαχειρίζονται σε αυτό το νομοσχέδιο διεκπεραιωτικά. Δεν έχετε βάλει θαρρετά τη συνεργασία με την κοινωνία των πολιτών. Δεν βλέπουμε να μπορείτε να φέρετε αυτό το κρίσιμο, «νευραλγικό» σημείο της νομοθεσίας εις πέρας. Αντίστοιχα, για τους μηχανισμούς υλοποίησης δράσεων με συντονιστικούς φορείς για έλεγχο κυρώσεων βλέπουμε μία διεκπεραιωτική λογική.

Θα ήθελα να κλείσω επισημαίνοντας δύο τρία, σημεία. Στα αγροτικά πλαστικά, κύριε Υπουργέ, χρειαζόμαστε μία νομοθετική πρωτοβουλία, καθώς πετιούνται τόνοι πλαστικών των θερμοκηπίων. Θα πρέπει να λύσουμε αυτό το ζήτημα, γιατί δεν είναι μικρές οι ποσότητες. Και τα αρδευτικά πλαστικά, μετά τη χρησιμοποίησή τους πετιούνται. Θα πρέπει να δούμε πώς τα διαχειριζόμαστε, καθώς είναι τεράστιες ποσότητες.

Τέλος, αναφορικά με τις μπαταρίες, γιατί σήμερα που έχουμε επαναχρησιμοποιούμενες μπαταρίες στην αγορά, να υπάρχει μη επαναχρησιμοποιούμενη μπαταρία; Είναι ένα προσωπικό ερώτημα, το οποίο σας το θέτω και θα ήθελα μία απάντηση. Γιατί να μην το απαγορεύσουμε σήμερα, ή σε δύο χρόνια, ή σε έναν χρόνο; Είναι έτοιμη η αγορά, καθώς παράγονται αυτές τις μπαταρίες.

Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**

 Στο σημείο αυτό, ο Πρόεδρος της Επιτροπής, έκανε τη β΄ ανάγνωση του καταλόγου των μελών της Επιτροπής.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

Τον λόγο έχει ο Υπουργός Περιβάλλοντος και Ενέργειας, ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):**  Κύριε Πρόεδρε, κυρίες και κύριοι συνάδελφοι, πρώτα απ’ όλα θέλω να πληροφορήσω την Επιτροπή, ότι θα κατατεθεί σε λίγο μία πρώτη δέσμη νομοτεχνικών βελτιώσεων. Η πιο σημαντική, όμως, δέσμη νομοθετικών βελτιώσεων θα κατατεθεί στην Ολομέλεια, με βάση τα όσα ειπώθηκαν χτες κατά την ακρόαση των φορέων και όσα, προφανώς, λεχθούν στη συνέχεια από τους συναδέλφους όλων των κομμάτων.

Θέλω να πω ότι είμαστε ικανοποιημένοι, και ο κ. Ταγαράς, ο αρμόδιος Υφυπουργός και εγώ, για το ότι σήμερα στη συζήτηση ακούστηκαν, εξαιρετικά, ενδιαφέροντα πράγματα. Δεν συμφωνούμε με όλα, όπως είναι φυσικό, αλλά, εν πάση περιπτώσει, ήταν χρήσιμες οι τοποθετήσεις των συναδέλφων. Έχω πει κατ’ ιδίαν στον κ. Ταγαρά, το λέω και δημόσια, ότι πρέπει να προσπαθήσουμε να ενσωματώσουμε, όσες περισσότερες από τις παρατηρήσεις των συναδέλφων γίνεται. Το νομοσχέδιο αυτό δεν έχει κομματικό «χρώμα». Το μόνο «χρώμα» που έχει, αν ψάξουμε να βρούμε, είναι το «πράσινο», το οποίο θα έπρεπε να μας ενώνει όλους, διότι είναι μία προσπάθεια, όχι μόνο για το περιβάλλον, αλλά και για τα παιδιά μας, η απόσυρση των πλαστικών μιας χρήσης. Επομένως αυτό θα είναι το πνεύμα της Κυβέρνησης.

 Ο κ. Ταγαράς θα μιλήσει στη συνέχεια με λεπτομέρειες για τις παρατηρήσεις των συναδέλφων σήμερα. Εγώ θέλω να αναφερθώ σε μία τροπολογία, η οποία θα κατατεθεί, εμπρόθεσμα, στην Ολομέλεια και έχει ενεργειακές διατάξεις. Θέλω να ενημερώσω την Επιτροπή από σήμερα για το περιεχόμενο της τροπολογίας. Έχει κλείσει από εμάς, έχει πάρει τον δρόμο για το Γενικό Λογιστήριο. Τυπικά δεν μπορώ να την καταθέσω, αλλά, όπως πάντοτε κάνω σε αυτές τις περιπτώσεις, ενημερώνω -νομίζω έγκαιρα- το Σώμα για το περιεχόμενο της τροπολογίας, ώστε να το γνωρίζετε από τώρα.

Έχει μερικές ρυθμίσεις, όπως είπα, κατά βάση είναι ενεργειακές. Πρώτα απ’ όλα, υπάρχουν κάποιες ρυθμίσεις για τη ΛΑΡΚΟ. Ουσιαστικά, για την πραγματοποίηση του διαγωνισμού, σε σχέση με τη ΛΑΡΚΟ. Η διαδικασία για τη ΛΑΡΚΟ, οδεύει προς τη διαγωνιστική πλευρά της. Θέληση του Υπουργείου είναι ο διαγωνισμός να ξεκινήσει τον Οκτώβριο, όπως έχω πει και στα μέσα ενημέρωσης. Επομένως, με αυτή την τροπολογία, ξεκαθαρίζουμε το πλαίσιο των διαγωνιστικών διαδικασιών την επόμενη ημέρα της έκδοσης της διαιτητικής απόφασης. Εκδόθηκε, πριν από κάμποσες μέρες, η διαιτητική απόφαση, ώστε να προχωρήσουν απρόσκοπτα οι διαγωνισμοί, σε συνεργασία του Υπουργείου Περιβάλλοντος και Ενέργειας, με το Υπουργείο Οικονομικών και το ΤΑΙΠΕΔ, το οποίο θα έχει έναν σημαντικό ρόλο στον διαγωνισμό και ειδικού διαχειριστή. Άρα, στη ΛΑΡΚΟ μπαίνουμε, εκτός απροόπτου, στην τελική ευθεία. Ξέρω ότι υπάρχουν διαφωνίες, σε σχέση με την πολιτική μας για τη ΛΑΡΚΟ. Απλώς, σας ενημερώνω για το περιεχόμενο της τροπολογίας.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): (ομιλεί εκτός μικροφώνου)**

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας)** Το νομοσχέδιο συζητήθηκε στο Υπουργικό Συμβούλιο από τον Ιούνιο, κυρία Μανωλάκου.

Δεύτερον, παρέχουμε την απαιτούμενη νομική ασφάλεια στη διαδικασία ιδιωτικοποίησης της «ΔΕΠΑ ΥΠΟΔΟΜΩΝ», ξεκαθαρίζοντας τις δεσμεύσεις των υποψηφίων επενδυτών για την επόμενη ημέρα, σε ότι αφορά στην υποχρέωση διακράτησης των μετοχών, τόσο της εταιρείας, όσο και των θυγατρικών της, «ΔΕΔΑ», «ΕΔΑ ΑΤΤΙΚΗΣ», «ΕΔΑ ΘΕΣΣΑΛΟΝΙΚΗΣ», έτσι ώστε, σαφέστερα σε σχέση με την υπάρχουσα νομοθετική διάταξη, να μην μπορεί ο όποιος επενδυτής την επομένη ημέρα να αρχίσει να πουλάει αυτό το οποίο αγόρασε. Όπως είχαμε ξεκαθαρίσει, κατ’ επανάληψιν, δεν μας ενδιαφέρει να βρούμε ευκαιριακούς επενδυτές, αλλά επενδυτές οι οποίοι, πράγματι, θα ασχοληθούν με τη «ΔΕΠΑ ΥΠΟΔΟΜΩΝ» και θα συμπεριφερθούν θεσμικά και υπεύθυνα. Άρα, θέλουμε, ακόμη περισσότερο, να κλείσουμε τις όποιες, ενδεχομένως, νομικές «τρύπες» υπήρχαν, προκειμένου να πετύχουμε αυτόν τον σκοπό.

Τρίτον, επιταχύνουμε τη διαδικασία ιδιωτικοποίησης του ΔΕΔΔΗΕ, που και αυτή είναι πια στην τελική ευθεία. Στόχος είναι να ξεκινήσουμε το, αμέσως, επόμενο χρονικό διάστημα, χωρίς καθυστερήσεις. Έχει γίνει η σχετική προεργασία από τη ΔΕΗ. Έχουν τοποθετηθεί, ήδη, εδώ και μήνες, σύμβουλοι αποκρατικοποίησης Με αυτή τη ρύθμιση θέλουμε να δώσουμε τη δυνατότητα στη ΡΑΕ με την κατάλληλη εξουσιοδότηση να εκδώσει άμεσα το ρυθμιζόμενο έσοδο του διαχειριστή, πάνω στο οποίο οι υποψήφιοι θα υπολογίσουν, φυσικά, τις προσφορές τους. Πρέπει να γνωρίζουν, ποια είναι τα ρυθμιζόμενα έσοδα του ΔΕΔΔΗΕ ,προκειμένου να υπολογίσουν τις προσφορές τους.

Τέταρτον, ενόψει της «υιοθετήσεως» την 1η Νοεμβρίου του λεγόμενου Target Model -είμαστε η μόνη χώρα στην Ευρωπαϊκή Ένωση που δεν το έχει υιοθετήσει, είναι το μοντέλο αγοραπωλησίας ενέργειας-, φροντίζουμε με τη ρύθμιση που καταθέτουμε να μην δημιουργηθεί ρυθμιστικό κενό από τη λειτουργία των νέων αγορών ηλεκτρικής ενέργειας, ειδικά ως προς τις υφιστάμενες υποχρεώσεις των συμμετεχόντων στην αγορά προς το Χρηματιστήριο Ενέργειας. Είναι μία τεχνική ρύθμιση, που δεν έχει κάποιο πολιτικό «χρώμα», αλλά είναι αναγκαία για να μην υπάρξει κάποιο κενό.

Πέμπτον, επιλύουμε θέματα που προέκυψαν από την πρώτη εφαρμογή του περιβαλλοντικού τέλους και της απαγόρευσης ταξινόμησης σε ειδικές κατηγορίες εισαγόμενων οχημάτων, όπως τα οχήματα μετοικούντων, τα διπλωματικά, τα μετασκευασμένα και λοιπά, διότι υπάρχουν κάποια ζητήματα, σε σχέση με τον εκτελωνισμό ορισμένων κατηγοριών αυτοκινήτων. Είναι αυτά που ανέφερα, δηλαδή, των μετοικούντων, διπλωματικά και τα μετασκευασμένα. Αυτά είναι τα βασικά.

Η επόμενη ρύθμιση έχει να κάνει με τις Ανανεώσιμες Πηγές Ενέργειας. Ρυθμίζουμε εκκρεμότητες της αγοράς των ΑΠΕ, όπως η παράταση της δυνατότητας καταβολής του οφειλόμενου τέλους διατήρησης -όπως λέγεται- της άδειας παραγωγής λόγω και της οικονομικής συγκυρίας. Δηλαδή, δίνουμε μία μικρή παράταση για να καταβάλουν αυτό το τέλος διατήρησης ορισμένοι παραγωγοί. Παρέχουμε τη δυνατότητα παράτασης, επίσης, προθεσμιών για την ολοκλήρωση μικρών υδροηλεκτρικών έργων, που αποδεδειγμένα επλήγησαν από την πρόσφατη καταιγίδα από τον «ΙΑΝΟ». Υπάρχουν κάποια τέτοια μικρά υδροηλεκτρικά, ιδιαίτερα, στην περιοχή της Θεσσαλίας και, ακριβώς, επειδή έγιναν εκτεταμένες καταστροφές, νομίζω ότι είναι παραπάνω από αυτονόητο ότι πρέπει να δοθούν τέτοιες παρατάσεις.

Κυρίως, κάνουμε μία τομή, σε σχέση με τη δυνατότητα να προχωρήσουν γρήγορα οι άδειες για τις Ανανεώσιμες Πηγές Ενέργειας. Με τη ρύθμιση που φέρνουμε, δίνουμε τη δυνατότητα στους παραγωγούς ΑΠΕ να βεβαιώνουν οι ίδιοι, σε συνεργασία με πιστοποιημένο μηχανικό, την ολοκλήρωση του έργου τους, αντί του υπερφορτωμένου ΔΕΔΔΗΕ. Είναι outsourcing, έχει εφαρμοστεί και σε άλλες περιπτώσεις. Το εφαρμόζουμε, λόγω του ότι αποδεδειγμένα -και παρά τις προσπάθειες που έχουν γίνει- ο ΔΕΔΔΗΕ δεν μπορεί λόγω φόρτου εργασίας και ελλείψεως προσωπικού να ανταποκριθεί στη μεγάλη ζήτηση που υπάρχει. Όπως ξέρετε στις ΑΠΕ πια, υπάρχει μία «πλημμυρίδα» αιτήσεων και γι’ αυτό είμαστε βέβαιοι -το λέω παρενθετικά- ότι οι στόχοι οι οποίοι έχουν τεθεί από το ΕΣΕΚ μέχρι το 2030, όχι μόνο θα επιτευχθούν, αλλά -κατά την άποψή μου- σίγουρα θα ξεπεραστούν. Άλλωστε, αυτή είναι και η ευρωπαϊκή τάση.

Η τελευταία ρύθμιση είναι για περιβαλλοντικά ζητήματα. Αφορά στα, υπό έκδοση, προεδρικά διατάγματα, για τους περιβαλλοντικούς αξιολογητές και τους περιβαλλοντικούς ελεγκτές. Από την όποια κανονιστική επεξεργασία έχει γίνει μέχρι στιγμής, έχει γίνει σαφές ότι ορισμένες από τις διατάξεις θα πρέπει να έχουν χαρακτήρα υπουργικής απόφασης, αλλιώς τα προεδρικά διατάγματα θα είναι πολύ μεγάλης έκτασης και θα έχουν διατάξεις που δεν προσιδιάζουν με προεδρικά διατάγματα. Άρα, θα γίνει ένας διαχωρισμός. Θα παραμείνουν τα βασικά στα προεδρικά διατάγματα και οι υπόλοιπες διατάξεις θα εκδοθούν με υπουργική απόφαση.

Αυτές είναι οι ρυθμίσεις, προκειμένου, όπως λέει και ο κ. Καλογιάννης, να προχωρήσουμε γρηγορότερα στην εφαρμογή των διατάξεων του νόμου.

Ευχαριστώ πολύ, κυρίες και κύριοι συνάδελφοι.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Προφανώς, υπάρχουν κάποιες ερωτήσεις. Κύριε Μαμουλάκη, έχετε το λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε.Κατ’ αρχάς για την επικείμενη τροπολογία, που ανέφερε προφορικά ο κ. Υπουργός. Περιμένουμε να είναι εμπρόθεσμη και να μπορέσουμε, ει δυνατόν, να τη δούμε και «scripta manent».

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Μαμουλάκη, δεν μπορώ να το εγγυηθώ 100%, αλλά ο στόχος είναι μέχρι αύριο το βράδυ να έχει κατατεθεί.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Μακάρι, γιατί αφορά σε σοβαρά ζητήματα -ετερόκλητα μεν- ενεργειακά. Τα περισσότερα από αυτά είναι σοβαρά ζητήματα και είναι καλό να γνωρίζουμε άμεσα.

Γνωρίζουμε πότε θα εισέλθει το νομοσχέδιο στην Ολομέλεια;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Στις 12.00 θα γίνει Διάσκεψη των Προέδρων. Η πρώτη εκτίμηση είναι για την Τρίτη και μετά. Μπορεί και να μην είναι έτσι, αλλά σε λίγη ώρα θα ξέρουμε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Στις νομοτεχνικές διορθώσεις, τις οποίες, μόλις, παραλάβαμε, και επειδή το είχαμε επισημάνει και χθες αναλυτικά και ενδελεχώς για το άρθρο 13. Κύριε Υπουργέ, υπάρχει μία συγκεκριμένη φράση, η οποία ελλοχεύει κάποιον κίνδυνο παρερμηνείας, οιωνοί, μονοπωλιακού χαρακτήρα. Είναι η λέξη «ενιαίο» και πρέπει να γίνει διακριτό, ξεκάθαρο, «κρυστάλλινο». Έχετε την ευκαιρία με τις νομοτεχνικές διορθώσεις να υπεισέλθετε σε αυτό το θέμα, ώστε μην υφίσταται αυτό το ζήτημα. Είναι σημαντικό να διορθωθεί, ώστε να είμαστε καλυμμένοι.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Εμείς θεωρούμε ότι η τροπολογία που καταθέτετε με αυτά τα θέματα είναι πολύ σημαντικότερη και από το ίδιο το νομοσχέδιο και το περιεχόμενό του. Με αυτή την έννοια τι μας αποκλείετε; Μας αποκλείετε από το να καλέσουμε φορείς γι’ αυτά τα ζητήματα, όπως είναι ο Σύλλογος Εργαζομένων της ΛΑΡΚΟ. Μιλάμε για χιλιάδες κόσμο που θα βρεθεί «ξεκρέμαστος». Ξέρουμε τις απόψεις σας και το τι έχετε να πείτε, αλλά θεωρούμε ότι θα έπρεπε να συζητηθεί το θέμα της περαιτέρω ιδιωτικοποίησης της βιομηχανίας, με τη συμμετοχή των φορέων και να ακουστούν οι απόψεις για το ποιες επιπτώσεις υπάρχουν με την επιτάχυνση των ΑΠΕ.

Κύριε Πρόεδρε, εμείς θέτουμε θέμα να γίνει μία συνεδρίαση ακόμη, πριν πάμε στην Ολομέλεια, για τα θέματα που τέθηκαν και τα οποία είναι σοβαρότατα. Με αυτόν τον τρόπο, εμποδίζετε να γίνει ουσιαστική συζήτηση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ . Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ):** Συμφωνώ με την κυρία Μανωλάκου. Είναι πάρα πολύ σημαντικά, αυτά που είπε Υπουργός. Εδώ φαίνεται ότι συνεχίζεται το «ξεπούλημα» και θα έπρεπε να υπάρχει ένα αντίστοιχο νομοσχέδιο για όλα αυτά, τόσο για τη ΛΑΡΚΟ, όσο για τον ΔΕΔΔΗΕ. Είπατε για τη ΔΕΠΑ και ένα σωρό άλλα πράγματα, τα οποία είναι πολύ πιο σημαντικά από το σημερινό νομοσχέδιο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ(Ειδικός Αγορητής του ΜεΡΑ25):** Ευχαριστώ, κύριε Πρόεδρε. Κύριε Υπουργέ δεν μπορώ να σας καταλάβω πλήρως. Έχετε ένα νομοσχέδιο, και έχετε την ευκαιρία να ψηφιστεί με ευρεία συναίνεση. Όμως, «πυροδοτείτε» το κλίμα, φέρνοντας τροπολογίες για θέματα στα οποία δεν υπάρχει ευρεία συναίνεση. Ως κοινοβουλευτική τακτική, εσείς πάντα λέτε ότι το εφάρμοσαν και άλλες κυβερνήσεις. Από όλες, όμως, τις κυβερνήσεις που εφαρμόστηκε είναι κάκιστη. Συνολικά, η λειτουργία του αυτού του Κοινοβουλίου είναι κάκιστη.

Σε κάθε περίπτωση, αυτό που θέλω να επισημάνω είναι, ότι όταν φέρνετε καινούργιες θεματικές, σε τόσο σημαντικά ζητήματα -όπως είπε πολύ σωστά η κυρία Μανωλάκου- που επιδέχονται την ακρόαση φορέων, για εμένα αυτό αν δεν παραβιάζει τον Κανονισμό, θα έπρεπε να το παραβιάζει. Δεν μπορείτε να φέρνετε και να αλλάζετε, σε τόσο σημαντικά ζητήματα της κοινωνίας, τη νομοθεσία, χωρίς να υπάρχει ακρόαση φορέων, χωρίς να εξεταστούν από την κοινωνία αυτά τα ζητήματα.

Θα ήθελα να πω ότι δεν χρειάζεται μόνο μία συνεδρίαση. Να κατατεθούν οι τροπολογίες και να μπορέσουμε να καλέσουμε φορείς, ώστε να τις συζητήσουμε. Μία περιορισμένη λίστα φορέων έστω, να πούμε δυο - τρεις φορείς, ανά κεντρικό θέμα. Όμως, να γίνει αυτή η διαδικασία. Αυτό που είναι πάρα πολύ βασικό είναι, ότι αυτή η διαδικασία του να έχουμε ένα νομοσχέδιο, που δεν συγκεντρώνει έντονες διαφωνίες, και μετά να φέρνουμε σε αυτό το νομοσχέδιο άλλα ζητήματα, δεν βοηθάει στη σωστή νομοθέτηση και στη σωστή λειτουργία του Κοινοβουλίου, που είναι, ήδη, προβληματική.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**Τον λόγο έχει ο κ. Υπουργός

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος Και Ενέργειας):** Χαίρομαι που οι συνάδελφοι βρίσκουν πολύ σημαντικά όσα είπα. Ενισχύει την αυτοπεποίθησή μου αυτή η προσέγγιση. Δεν είχα αυτή την εικόνα. Δεν θεωρώ ότι είναι ασήμαντα όσα ειπώθηκαν. Μιας και επικεντρωθήκατε στις ιδιωτικοποιήσεις, μιλάμε για τη ΛΑΡΚΟ, τον ΔΕΔΔΗΕ και τη «ΔΕΠΑ Υποδομών». Ήταν στις προγραμματικές δηλώσεις της Κυβέρνησης και οι τρεις εταιρείες. Έχουμε φέρει νομοθετικές πρωτοβουλίες και για τη «ΔΕΠΑ Υποδομών» και για τη ΛΑΡΚΟ. Για τον ΔΕΔΔΗΕ προχωρά μέσω της ΔΕΗ και του προγράμματος εξυγίανσης της ΔΕΗ, για το οποίο, επίσης, έχουμε κάνει επανειλημμένες συζητήσεις στη Βουλή.

Εδώ είναι οι τεχνικές ρυθμίσεις επιτάχυνσης μιας δικής μας πολιτικής, με την οποία προφανώς, διαφωνείτε, αλλά είναι τεχνικού χαρακτήρα μέτρα, προκειμένου να μην καθυστερεί μία πολιτική, για την οποία έχει ψηφιστεί η Κυβέρνηση και πήρε ψήφο εμπιστοσύνης από τη Βουλή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αυτό το οποίο ζητήθηκε, καταλαβαίνετε ότι δεν υπάρχει τρόπος να γίνει. Ολοκληρώνεται σήμερα στην Επιτροπή η συζήτηση του νομοσχεδίου. Εγώ θα κρατήσω τη θετική πλευρά της πρωτοβουλίας του κ. Υπουργού, ότι ήρθε σήμερα, ενημέρωσε την Επιτροπή για τις τροπολογίες που θα φέρει και δεσμεύτηκε ότι εντός της αύριον θα τις έχει. Θα έχουμε ένα τριήμερο, μέχρι να έρθει στην Ολομέλεια προς συζήτηση το νομοσχέδιο. Άρα, μπορούμε όλοι να ενημερωθούμε. Επίσης, δεν λειτούργησε, όπως συνηθιζόταν στο παρελθόν, δηλαδή, να μην πει τίποτα σήμερα και να καταθέσει αύριο την τροπολογία και να τη δούμε από τα email μας. Είχε την ευθύτητα, ήρθε σήμερα, ενημέρωσε, δέχθηκε και ερωτήσεις και πάμε παρακάτω.

Το πόσο σημαντικό είναι το καθετί, η κάθε πολιτική δύναμη, προφανώς, έχει την άποψή της. Αυτό είναι δικαίωμα αναφαίρετο του καθενός να τοποθετηθεί και να πει την άποψή του, αλλά ως διαδικασία -μιλώ στους συναδέλφους που το ζήτησαν- δεν μπορούμε να κάνουμε άλλη συνεδρίαση. Δεν προβλέπεται με βάση τον Κανονισμό, δεν προβλέπεται να καλέσουμε φορείς.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Να αποσυρθεί η τροπολογία.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Η τροπολογία δεν έχει κατατεθεί. Ο Υπουργός σήμερα την προανήγγειλε και δεσμεύτηκε ότι θα την καταθέσει αύριο. Ουσιαστικά, θα μεσολαβήσουν, τουλάχιστον, τρεις ημέρες μέχρι τη συζήτηση στην Ολομέλεια.

Προχωράμε τώρα στους συναδέλφους που έχουν ζητήσει το λόγο, ξεκινώντας από τον κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, ασφαλώς και διαφωνούμε και με τη δική σας άποψη, ότι, πολύ ορθά, ο Υπουργός, τηρώντας τις διαδικασίες, ήρθε και ενημέρωσε την Επιτροπή. Είναι απαράδεκτο αυτό που γίνεται, δηλαδή, να ολοκληρώνεται σε μία Επιτροπή η συζήτηση ενός νομοσχεδίου που είχε όλες τις προϋποθέσεις να το προσεγγίσουμε κι εμείς θετικά, γι’ αυτό και βλέπετε να επιφυλασσόμαστε διαρκώς. Όμως, αυτό που γίνεται με τις τροπολογίες είναι απαράδεκτο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μισό λεπτό, μία διευκρίνιση και να συνεχίστε. Δεν είναι δική μου άποψη. Είναι ο Κανονισμός. Δεν το αποφάσισα εγώ αυτό. Εγώ είμαι εδώ, με εντολή δική σας, για να εφαρμόσω τον Κανονισμό.

 **ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, η τοποθέτηση του Υπουργού ουσιαστικά, ολοκλήρωνε τη διαδικασία των συζητήσεων αυτών των ημερών. Και έρχεται σήμερα εδώ και ενώ προαναγγέλλει μία διόρθωση νομοθετική, την ίδια ώρα αναπτύσσει τροπολογίες, που δεν είναι τεχνικού χαρακτήρα. Αντιλαμβάνεστε ότι, όταν μιλάμε για τη ΛΑΡΚΟ, όταν μιλάμε για τον ΔΕΔΗΗΕ, μιλάμε για δραστηριότητες που αφορούν πάρα πολύ κόσμο και όλοι αυτοί «κρέμονται» αυτή την ώρα για την επόμενη μέρα. Ξέρετε ότι αυτή η τροπολογία ενδέχεται να σημάνει την οριστική απόλυση όλων των εργαζομένων της ΛΑΡΚΟ; Σας το λέω εγώ. Δεν την έχω μπροστά, αλλά είναι ένας από τους φόβους που έχουν οι εργαζόμενοι.

Άρα, λοιπόν, δεν είναι σωστή η διαδικασία. Είναι απαράδεκτη και όσο γίνεται γρηγορότερα, τουλάχιστον, να πάρουμε την τροπολογία στα χέρια μας, γιατί φοβάμαι ότι ενδέχεται να φτάσουμε μία ώρα πριν κλείσει η συζήτηση την Τρίτη, την Τετάρτη, για να μάς έρθει η τροπολογία, ίσως μαζί και με άλλη τροπολογία.

Μην επιτρέπετε, κύριε Πρόεδρε, τέτοιες διαδικασίες στην Επιτροπή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Πριν συνεχίσετε, σας λέω και πάλι, ότι η διαδικασία προβλέπεται από τον Κανονισμό. Δεν την αποφασίζω εγώ. Μου λέτε τώρα να παρέμβω, να κάνω τι; Να πω στον κ. Υπουργό, ότι δεν μπορεί να καταθέσει τροπολογία; Μα είναι σοβαρά πράγματα;

**ΕΥΑΓΓΕΛΟΣ ΑΠΟΣΤΟΛΟΥ:** Δεν είναι κοινοβουλευτικά σωστή η διαδικασία αυτή. Θέλετε να συμφωνήσουμε σε αυτή τη φράση; Δεν είναι σωστή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εσείς μπήκατε στην ουσία τώρα. Έχετε τον λόγο. Συνεχίστε.

 **ΕΥΑΓΓΕΛΟΣ ΑΠΟΣΤΟΛΟΥ:** Επειδή είναι εδώ ο κ. Ταγαράς -και εμείς έχουμε τη διάθεση να βοηθήσουμε- θέλω να του υποβάλλω ένα αίτημα μέσω και της δικής σας τοποθέτησης.

Βλέπουμε, διαρκώς, στη δημοσιότητα ανακοινώσεις σας, προθέσεις σας, για την προσέγγιση του μεγάλου θέματος των δασικών χαρτών. Αυτό το ζήτημα δεν είναι, απλά και μόνο, το να μειώσουμε τους 160.000 που εξέφρασαν αντιρρήσεις και να τους κάνουμε 40.000, γιατί και εκεί ακόμη δεν είναι μόνο τόσοι που τους απασχολεί αυτό το θέμα. Υπάρχουν και υπερδιπλάσιοι των 180.000, οι οποίοι δεν προσήλθαν να καταθέσουν τις αντιρρήσεις τους. Όπως αντιλαμβάνεστε, αυτό δεν σημαίνει, ότι επειδή δεν προσήλθαν, δεν πρέπει τα προβλήματα που έχουν οι ίδιοι να προσεγγιστούν.

Άρα, λοιπόν, θα έλεγα, για την προσπάθεια που πάτε να κάνετε, ότι απ’ ότι φαίνεται και από τις αντιρρήσεις που έχουν εκφράσει οι περιβαλλοντικές οργανώσεις με την προσφυγή τους στο ΣτΕ, στη σχετική ρύθμιση του προηγούμενου περιβαλλοντικού νόμου, μήπως πρέπει να την επανεξετάσετε; Όλα αυτά που έχετε ανακοινώσει, σας το λέω έχοντας μία εμπειρία, είναι τόσο ισχυρή η νομολογία του ΣτΕ, που θα συναντήσουν την αρνητική προσέγγισή του. Οπότε, καταλαβαίνετε ότι κινδυνεύει και το έργο που είχε γίνει την προηγούμενη περίοδο, το οποίο φαίνεται ότι αγνοείτε εντελώς. Εμείς θέλουμε μία πιο ξεκάθαρη θέση, γι’ αυτό κανονίστε -και με τη σύμφωνη γνώμη βεβαίως του Προεδρείου- να έρθετε και να μας ενημερώσετε. Και εμείς από τη δική μας πλευρά, θα καταθέσουμε και τις δικές μας θέσεις, γιατί δεν θέλουμε αυτό το έργο να πάει πίσω.

 Δυο λόγια θα πω μόνο για τη συγκεκριμένη Οδηγία. Θα σταθώ μόνο σε ένα θέμα, αυτό των υψηλών στόχων που βάζετε, κύριε Υπουργέ, για τη μείωση των συγκεκριμένων πλαστικών που αφορούν στην Οδηγία, όπως του 30% το 2024 και του 60% το 2026, σε σχέση με το 2022. Καταλαβαίνετε πόσο υψηλοί είναι οι στόχοι σας. Έχετε τόση σιγουριά; Τι είναι αυτό που σας οδηγεί στο να αναλαμβάνετε τέτοιες δεσμεύσεις; Ή μήπως το κάνετε για επικοινωνιακούς λόγους; Γιατί υπάρχει και μία τέτοια παράμετρος, τουλάχιστον, απ’ ότι φαίνεται με τη διαχείριση που κάνετε. Πόσο μάλλον, όταν στον συγκεκριμένο χώρο, δηλαδή, στη διαχείριση των απορριμμάτων, όλες οι, μέχρι σήμερα, δεσμεύσεις της χώρας μας δεν υλοποιήθηκαν.

Τι είχαμε δεχθεί, για παράδειγμα, σε ότι αφορά στο μεγάλο πρόβλημα της διαχείρισης των αστικών απορριμμάτων; Εκεί, λοιπόν, είχαμε ενσωματώσει σχετική οδηγία στο Εθνικό Σχέδιο Διαχείρισης, η οποία απαιτούσε μέχρι το 2020 τη μείωση των απορριμμάτων προς ταφή στο 50%. Η Ευρωπαϊκή Επιτροπή, μάλιστα, έθεσε με νέες οδηγίες για ενσωμάτωση στο Εθνικό Σχέδιο Διαχείρισης μεγαλύτερα ποσοστά. Έφθασε στο 65% των απορριμμάτων, με κλιμάκωση 5%, ανά πενταετία.

Τι γίνεται τώρα στη χώρα μας; Το ξέρετε όλοι. Το 80% των απορριμμάτων οδηγείται στις χωματερές για ταφή, ενώ το υπόλοιπο 20% πηγαίνει στην ανακύκλωση, χωρίς να είναι σίγουρο ότι θα πάει όλο αυτό το ποσοστό στην ανακύκλωση. Γιατί το μισό, περίπου, του μπλε κάδου, επειδή δεν γίνεται καλή διαλογή στην πηγή, αυτό ξαναγυρίζει πάλι και πάει στις χωματερές.

Κυρίες και κύριοι συνάδελφοι, επειδή πολλοί από εσάς είστε εκπρόσωποι τοπικών κοινωνιών από την Περιφέρεια, βλέπετε το τι γίνεται. Εκεί υπάρχει η άποψη του «μακριά από εμάς, στην αυλή του γείτονα πηγαίντε τα». Και αυτό, δυστυχώς, έχει «υιοθετηθεί» και από την Τοπική και την Περιφερειακή Αυτοδιοίκηση.

Άρα, λοιπόν, πρέπει να το δείτε ξανά αυτό το θέμα. Εγώ θα σας αναφέρω μία χαρακτηριστική περίπτωση που βιώνουμε στην Εύβοια.

 Στην Εύβοια, λοιπόν, υπάρχει μία χωματερή στη Χαλκίδα, η οποία συγκεντρώνει, σχεδόν, όλα τα απορρίμματα της Εύβοιας, γιατί δεν δέχονται οι τοπικές κοινωνίες από όλες τις πλευρές τη δημιουργία χωματερής. Επειδή η χωματερή της Χαλκίδας, βρίσκεται στις παρυφές της πόλης, πολεοδομικά «ακουμπάει», του χρόνου την Άνοιξη δεν θα χωράει ούτε έναν τόνο, πλέον. Ξέρετε τι φοβόμαστε; Μήπως γίνει και εκεί ότι έγινε στα Λιόσια. Δηλαδή, μετά από τις δύο χωματερές στα Λιόσια φτιάχτηκε και η χωματερή δίπλα στην Φυλή. Μήπως βρεθούμε κι εμείς στη θέση αυτή, να εγκατασταθεί δίπλα στο κύτταρο που ολοκληρώνεται άλλο; Άρα, είναι ζητήματα πάρα πολύ σοβαρά και θα πρέπει, ιδιαίτερα, να δοθεί «βάρος» από το Υπουργείο σας στο μεγάλο ζήτημα της διαχείρισης των αποβλήτων.

Σε ότι αφορά στην Οδηγία, αντιλαμβάνεστε, μετά και τις τοποθετήσεις του Υπουργού, ότι είμαστε υποχρεωμένοι στην Ολομέλεια να επαναπροσεγγίσουμε το συγκεκριμένο νομοσχέδιο και θα πούμε περισσότερα, αφού πάρουμε τις τροπολογίες στα χέρια μας.

 **ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Γιαννούλης.

 **ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κυρίες και κύριοι συνάδελφοι, θα πρώτο που θα ήθελα να τονίσω, είναι ότι ως Σώμα -φαντάζομαι συμφωνούμε όλοι- το πρώτο που θα πρέπει να αποδοκιμάσουμε είναι η άσκηση βίας απέναντι σε συναδέλφους μας, όπως έγινε στην περίπτωση του Βουλευτή του ΣΥΡΙΖΑ, του κ. Μιλτιάδη Χατζηγιαννάκη, ο οποίος έπεσε «θύμα» της υπερβολικής σπουδής του Υπουργείου Προστασίας του Πολίτη, μην τυχόν και δεν δοθεί η εντύπωση που ήθελαν για τη συμμετοχή χθες των πολιτών.

Θα νομίζετε ότι είμαι εκτός θέματος, αλλά, επειδή όλοι συμφωνήσαμε εχθές ομόθυμα, ότι πρόκειται για μία ιστορική απόφαση, αυτές οι ιστορικές αποφάσεις συνοδεύονται και από τα βήματα και από την πρακτική μας για την επόμενη μέρα. Και η επόμενη μέρα έρχεται να μας θυμίσει ότι η κακή, πρόχειρη, επιπόλαιη και με σκοπιμότητες και ιδιοτέλεια νομοθέτηση είναι ένα κακό υπόδειγμα για το πώς θα καταφέρουμε να ανακτήσει ο πολιτικός κόσμος την αξιοπιστία του.

Ο Υπουργός, ο κ. Χατζηδάκης, έχει δώσει δείγματα γραφής με τον «περιβαλλοντοκτόνο» νόμο, λίγους μήνες νωρίτερα, με έναν νόμο που μάς επαναφέρει στη λογική της δημιουργικής ασάφειας. Εδώ, βέβαια, δεν είναι δημιουργική ασάφεια. Είναι ασάφεια σκοπιμότητας, να παραμένουν κενά σημαντικά προαπαιτούμενα, σημαντικές διαδικασίες, σημαντικά στάνταρ για τη διαχείριση του πλαστικού στη χώρα μας.

Τι είχε παραλάβει από την Κυβέρνηση του ΣΥΡΙΖΑ; Είχε παραλάβει ένα Εθνικό Σχέδιο Απορριμμάτων και τα υποεργαλεία του, τα Περιφερειακά Σχέδια Διαχείρισης Απορριμμάτων, τα οποία, δεν ξέρω αν το γνωρίζετε αγαπητοί συνάδελφοι της Αντιπολίτευσης, έχουν περάσει σε μία φάση, ούτε καν ανακύκλωσης. Έχουν «θαφτεί» σε μία από τις, πλέον, παλαιού τύπου χωματερές, ούτε καν σε χώρο υγειονομικής ταφής. Αυτή τη στιγμή, υπάρχει ένα αλαλούμ, όπου οι Δήμοι και η Δευτεροβάθμια Αυτοδιοίκηση, ενώ θα έπρεπε να εφαρμόσουν πολιτικές που αποφασίστηκαν για «πράσινες» γωνιές, για διαλογή, για μία σειρά από διαδικασίες ανακύκλωσης, το μόνο που κάνουν είναι να ανταλλάσσουν ανακοινώσεις, «πισώπλατα μαχαιρώματα», γιατί είναι και «ομογάλακτοι» οι περισσότεροι.

Για παράδειγμα, θα αναφερθώ στο Περιφερειακό Πρόγραμμα Διαχείρισης Απορριμμάτων, το οποίο έχει τους Δήμους της Κεντρικής Μακεδονίας σε πλήρη αδράνεια, την Περιφέρεια Κεντρικής Μακεδονίας σε πλήρη απόσταση και τον ΦΟΔΣΑ να παρακολουθεί, σχεδόν, αμέτοχος, το πώς υλοποιούνται προγράμματα, που έχουν άμεση σχέση και με το αντικείμενο αυτής της νομοθετικής πρωτοβουλίας που συζητάμε.

Είναι ένα πολύ σημαντικό ζήτημα που μας πάει στο επόμενο βήμα, όπου εκεί έχουν εντοπισθεί τα κενά της κακής νομοθέτησης. Μία κακή νομοθέτηση, κύριε Χατζηδάκη, η οποία, επαναλαμβάνω, «ρίχνει νερό στον μύλο» της αναξιοπιστίας του πολιτικού μας συστήματος, της Κυβέρνησης, κατά κύριο λόγο, και σίγουρα δεν νομιμοποιεί τη Νέα Δημοκρατία να λέει, ότι είναι αυτή που πιστώνεται την προσπάθεια «θωράκισης» της Δημοκρατίας με την καταδίκη της εγκληματικής οργάνωσης Χρυσής Αυγής. Όλα συνδέονται στην πολιτική, όσο και αν αυτό δεν σας βολεύει, με το να περιοριζόμαστε μόνο σε νομοτεχνικές παρεμβάσεις και στη συζήτηση μόνο, επί των άρθρων. Βέβαια, θα ενώσω κι εγώ τη φωνή μου στην απαράδεκτη πρακτική, ότι ανάγονται οι τροπολογίες σε δεύτερη νομοθέτηση, σε «κρυφή» νομοθέτηση, που θα μπορούσε να είναι από μόνη της μία νέα νομοθετική πρωτοβουλία.

Για τις προδιαγραφές έχουν ακουστεί πολύ σημαντικά πράγματα. Συνεχίζετε να ακολουθείτε την τακτική της δημιουργικής ασάφειας. Έχω τη βεβαιότητα, πως ό,τι περιλαμβάνει έλεγχο, ό,τι περιλαμβάνει διαφάνεια, σε σχέση με την «κυκλική» οικονομία, την αναπτυξιακή προοπτική και πρόοδο δεν σας βρίσκει σύμφωνους, ακόμη κι αν δεν το διατυπώνετε, γιατί αποδυναμώνει πάρα πολύ συμφέροντα. Αποδυναμώνει πάρα πολύ χορηγούς και εταίρους μιας πολιτικής πρακτικής που φαίνεται ότι έχετε μία προνομιακή αντίληψη για αυτούς. Δεν θα έλεγα εύνοια, αλλά έχετε μία σπουδή να προστατεύσετε τα συμφέροντά τους.

Κλείνοντας, επειδή προχθές με ένα κόστος αρκετά μεγάλο, αν δεν κάνω λάθος, περίπου, 4 εκατομμύρια ευρώ, αλλάξατε το λογότυπο της ΔΕΗ, θέλω να σας πω ότι χθες το κέντρο της Θεσσαλονίκης για αρκετή ώρα έμεινε στο σκοτάδι. Είναι ένα μπλακ άουτ που δεν θα το διακωμωδήσω, επειδή λίγες ώρες πριν ο κ. Μητσοτάκης είχε επισκεφθεί την πόλη για λίγο, αλλά θεωρώ ότι είναι πολύ σοβαρό, σε σχέση με τις υποδομές, τη συντήρηση των δικτύων και τη θεμελιώδη απόφασή σας και μέσω των τροπολογιών, να παραδώσετε ένα πολύ σημαντικό αγαθό σε μη ασφαλή χέρια, με μη ασφαλή τρόπο και με άγνωστο το μέλλον και της ενεργειακής στήριξης της Ελλάδας και της σοβαρότατης υπόθεσης του περιβάλλοντος, της ανακύκλωσης και της χρήσης των πλαστικών με τον ίδιο τρόπο, με τον οποίο συμπεριφερθήκατε και χθες, διχαστικά, για την απόφαση της Χρυσής Αυγής, μη λέγοντας την αλήθεια, «δολοφονώντας» την αλήθεια και κάνοντας άλλα από αυτά που σκέφτεστε, λέτε ή ακόμα και νομοθετείτε μπροστά στα μάτια μας. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Οφείλω να πω, καταρχήν, ότι έτσι όπως γίνεται η διαδικασία, δεν μας βοηθάτε καθόλου για να συμβάλουμε στην επεξεργασία του νομοσχεδίου. Όταν μέσα σε τρεις μέρες κάνουμε τέσσερις Επιτροπές και από το βράδυ χθες στις 20.00, ερχόμαστε σήμερα στις 10.00, καταλαβαίνετε ότι δεν προλαβαίνουμε να επεξεργαστούμε πράγματα και να βοηθήσουμε στην πραγματική επεξεργασία του νομοσχεδίου. Ένα το «κρατούμενο» και λέω προς το Προεδρείο να μην ξαναγίνει κάτι τέτοιο.

Δεύτερον, οι τροπολογίες που ανακοίνωσε ο κ. Χατζηδάκης είναι αποκαλυπτικές. Αποκαλυπτικές για το τι είναι η πολιτική ηγεσία του Υπουργείου Περιβάλλοντος και Ενέργειας. Είναι μία ηγεσία που ενδιαφέρεται μόνο για ξεπούλημα, διότι οι τρεις, τουλάχιστον, τροπολογίες, αφορούν τη ΛΑΡΚΟ, τον ΔΕΔΔΗΕ και τη ΔΕΠΑ. Κάνετε τροπολογίες για να πουλάτε δημόσιο πλούτο και εθνικές υποδομές. Είναι μία πολιτική ηγεσία που χαρακτηρίζεται από προχειρότητα. Δηλαδή, έρχεται και διορθώνει δική της νομοθεσία, «ψήφισε, ξεψήφισε, ράβε και ξήλωνε».

Καταλαβαίνετε ότι μάς δημιουργείτε, αυτή τη στιγμή, ένα σαφέστατο πλεονέκτημα, διότι δεν υπάρχει η παραμικρή περίπτωση να στηρίξουμε νομοσχέδιο που έχει μέσα τροπολογίες για ξεπούλημα δημόσιας περιουσίας και αυτό σας το λέμε, εκ των προτέρων. Πάρτε τις πίσω. Μην μας καλείτε να συζητήσουμε για τα πλαστικά και για μία Οδηγία, βάζοντας από την «πίσω πόρτα» το ξεπούλημα δημόσιας υποδομής. Πάρτε τις πίσω, είναι ξεκάθαρο. Δεν δεχόμαστε να μπουν στη συζήτηση οι τροπολογίες για τη ΛΑΡΚΟ, τον ΔΕΔΔΗΕ και τη ΔΕΠΑ. Και δεν ξέρω τι άλλο θα περιέχει μέσα, στην προσφιλή του συνήθεια να πουλάει τα πάντα ο κ. Χατζηδάκης. Αυτό παραπάει.

Έχουμε μία ηγεσία στο Υπουργείο που πουλάει τα πάντα, ό,τι προλάβαμε και ό,τι κρατήσαμε όρθιο στην Ελλάδα και το μόνο αποτέλεσμα είναι πανάκριβο ρεύμα και χατίρια στους «κολλητούς» με γαλάζια golden boys. Όχι, αυτό δεν θα συνεχιστεί άλλο.

Σας προειδοποιούμε δημοκρατικά και συναδελφικά, πάρτε τα πίσω. Δεν υπάρχει περίπτωση να επικεντρωθούμε σε ένα ουσιαστικό θέμα και έτσι, «αμαυρώνετε» τη συζήτηση για το πλαστικό μιας χρήσης. Δηλαδή, σας ενδιαφέρει περισσότερο να ξεπουλήσετε, παρά να συζητήσουμε για τα πλαστικά μιας χρήσης. Αν το δούμε έτσι, και τα πλαστικά μιας χρήσης ήταν στις προεκλογικές εξαγγελίες. Γιατί δεν τα βάλατε σε τροπολογία; Δικαιολογία είναι. Δηλαδή, επειδή ήταν δέσμευσής σας, τα βάζετε σε τροπολογίες, χωρίς να υπάρχει διαβούλευση και συζήτηση στην Επιτροπή της Βουλής; Είναι απαράδεκτο, αν μπουν τέτοιες τροπολογίες στην Ολομέλεια. Έχετε το περιθώριο και την πολιτική βούληση. Αν συνεχίσετε θα είναι δική σας πολιτική βούληση να καταστρέψετε όλη τη συζήτηση για τα πλαστικά, να υποτιμήσετε την ανακύκλωση και την «κυκλική» οικονομία και να δηλώσετε πίστη σε ένα πράγμα «ράβε και ξήλωνε», για να τα πουλήσετε όλα. Αυτό είστε και πρέπει να το αποδείξετε, ότι δεν είστε.

Μας κάλεσε ο κ. Χατζηδάκης στην πρώτη τοποθέτησή του και ο Εισηγητής της Ν.Δ. -σέβομαι την προσπάθεια που έκανε ο Εισηγητής- να πάμε όλοι μαζί. Εγώ σας ρωτώ, πότε το έκανε αυτό η Ν.Δ., όσο ήταν Κυβέρνηση ο ΣΥΡΙΖΑ, δηλαδή, να πάμε όλοι μαζί; Θέλω να το ακούσω αυτό. Πότε το έκανε για τα περιβαλλοντικά νομοσχέδια; Ούτε τους δασικούς χάρτες δεν ψηφίσατε. Θέλετε να πάμε όλοι μαζί. Να πάμε όλοι μαζί. Εσείς πηγαίνετε όλοι μαζί;

Κύριε Ταγαρά, δεν ήσασταν στην πολιτική ηγεσία, τότε, του Υπουργείου, αλλά ξέρετε, ότι το Υπουργείο σας δεν συμφωνεί καν με το Υπουργείο Εσωτερικών, με το τι θα κάνετε στην ανακύκλωση; Ξέρετε, ότι ο άλλος Υφυπουργός Χωροταξίας, ήρθε στον Κοινοβουλευτικό Έλεγχο και μας είπε, ότι δεν γνωρίζει ποια είναι τα πιλοτικά έργα του Υπουργείου Εσωτερικών στην ανακύκλωση; Για τα πλαστικά μιλάμε. Ούτε μεταξύ σας δεν έχετε συνεννοηθεί. Έχετε αντίθεση και υπάρχει και παραβίαση του θεσμικού πλαισίου από τα δικά σας Υπουργεία και θέλετε να πάμε μαζί;

Εμείς καταθέσαμε πολλές προτάσεις σήμερα, αλλά δεν μπορείτε να λύσετε τα δικά σας εσωτερικά προβλήματα; Είναι μία κρίσιμη και σημαντική μεταρρύθμιση για τα πλαστικά μιας χρήσης. Είναι μία Οδηγία στην οποία συμμετείχαμε για να την επεξεργαστούμε. Όμως, η κοινωνία δεν μπορεί να πληρώνει τη λογική που έχετε και σε αυτό το νομοσχέδιο «βλέπουμε και κάνουμε και ράβε- ξήλωνε». Αφήνω στην άκρη τις τροπολογίες και το Υπουργείο Εσωτερικών, που δεν τα έχετε βρει. Ας πάμε σε αυτό που συζητάμε τόσες μέρες.

Μάς ζητάτε να στηρίξουμε ένα νομοσχέδιο, γιατί έχει ωραίο τίτλο και γιατί αφορά μία Οδηγία, την οποία εμείς επεξεργαστήκαμε. Ναι, αλλά εσείς τι έχετε κάνει; Έχετε δημιουργήσει ένα αλαλούμ στην αγορά, γιατί προαναγγείλατε την κατάργηση των πλαστικών για τον Ιούνιο του 2020 και τώρα το αλλάζετε, γιατί ήταν αντίθετο με την ευρωπαϊκή νομοθεσία και παραδεχτήκατε και χθες το βράδυ, με την τοποθέτηση του Υφυπουργού, ότι αυτό το πλαίσιο που συζητάμε θα αλλάξει. Είπατε και εσείς ότι σε τρεις μήνες θα αλλάξει η Ευρώπη και μετά θα έρθουμε να το αλλάξουμε και εμείς. Δηλαδή, με αυτό, πιστεύετε ότι η αγορά μπορεί να είναι ήρεμη;

Το είπατε, κύριε Ταγαρά, χθες και το είπατε αναλυτικότατα. Είπατε, λοιπόν, χθες, ότι θα τροποποιήσετε το θεσμικό πλαίσιο, κάτι το οποίο κάνατε σε πάρα πολλά άλλα σημεία. Κύριε συνάδελφε, ξέρετε, ότι σήμερα καταθέσατε τροπολογία στην Ολομέλεια, για να αυξηθεί ο αριθμός του προσωπικού καθαριότητας στα σχολεία; Δύο μήνες, μετά το άνοιγμα των σχολείων, διαπιστώσατε το λάθος σας και έρχεστε να πείτε, πολύ απλά, δεν εξασφαλίσαμε συνθήκες καθαριότητας και απολύμανσης και αλλάζουμε τον αριθμό του προσωπικού καθαριότητας. Μπράβο σας! Έτσι σέβεστε την Παιδεία; Παίζετε παιχνίδια και με την Παιδεία και με την Υγεία και με την Ανακύκλωση.

Σήμερα, στη Βουλή, στην Ολομέλεια, παραδοχή των σφαλμάτων είναι όλα αυτά. Χθες, τα παραδέχθηκε ο κ. Ταγαράς, ότι όλα αυτά θα αλλάξουν, να έχουμε καλή βούληση και θα ανακοινωθεί μέτρο για την «κυκλική» οικονομία, θα ανακοινωθεί μέτρο για τις επιχορηγήσεις, θα ανακοινωθεί μέτρο για το ποια πλαστικά εντάσσονται.

Κύριε Ταγαρά, αυτό δεν είναι νομοσχέδιο, είναι ευχή. Κάποια στιγμή, όλα θα γίνουν. Κάντε το εκπομπή στην τηλεόραση «Make a wish». Όμως, εδώ μιλάτε για την ελληνική παραγωγή. Είναι δυνατόν να παίζετε με την επιχειρηματικότητα, με τις θέσεις εργασίας και με τον τζίρο των επιχειρήσεων, όχι μόνο του πλαστικού, αλλά και όλων των υπηρεσιών εστίασης, αναψυχής και τουρισμού; Αυτό κάνετε. Παίζετε με την επιχειρηματικότητα. Παίζετε παιχνίδια στην πλάτη της βιωσιμότητας των ελληνικών επιχειρήσεων, πέρα από το περιβάλλον στο οποίο δημιουργείτε σοβαρότατο πρόβλημα.

Αν έχει πραγματικούς και ειλικρινείς στόχους η Κυβέρνηση, εμείς βάλαμε συγκεκριμένους όρους, τους οποίους θα περιμένουμε μέχρι την Ολομέλεια, για να δούμε, αν θα είναι «λευκό» ή «κατά» με όλα αυτά που έχετε κάνει. Δεν υπάρχει περίπτωση, σας το είπα για τις τροπολογίες. Θα δούμε τι θα κάνετε για τις τροπολογίες.

Δεν μπορείτε να θεσπίζετε στόχους στον «αέρα», χωρίς να ξέρετε ποια είναι τα υλικά. Δεν μπορείτε να θέτετε για το 2025 στόχο για 40% στον αλιευτικό εξοπλισμό. Πρέπει να ξεκαθαρίσετε τι θα κάνετε με την εξαγωγική του διάσταση. Απ’ ότι γνωρίζω οι σύγχρονες ελληνικές βιομηχανίες παράγουν, πλέον, αλιευτικό εξοπλισμό για τις υδατοκαλλιέργειες με δωδεκαετή χρόνο ζωής. Πώς θα επιστρέψει το 40% πίσω; Μήπως και εδώ είσαστε μαθητευόμενοι «μάγοι», βλέποντας και κάνοντας, γιατί η Ευρώπη δεν έχει βάλει αυτόν τον στόχο και ξέρω ότι η ελληνική βιομηχανία σάς έχει στείλει επιστολές, και σας το λέει αυτό. Δεν μιλάμε για τα πλαστικά μιας χρήσης, μιλάμε για τον αλιευτικό εξοπλισμό. Για να καταλάβετε πόσο απροετοίμαστοι είστε, γιατί έχουν φτάσει και σε εμάς οι μαρτυρίες αυτές, προφανώς.

Επόμενο ζήτημα. Θέλουμε, οπωσδήποτε, να μας πείτε τα αποτελέσματα για την πλαστική σακούλα. Δεν υπάρχει δυνατότητα να συνεχίσουμε. Θα μας τα πείτε. Είστε νομικά υποχρεωμένοι να τα έχετε από τον Ιούνιο, για το 2018 και το2019. Θα μας τα πείτε;

Συνεχίζω με το σχέδιο πρόληψης και τους στόχους επαναχρησιμοποίησης για τα πλαστικά μιας χρήσεως, που ζήτησε και η Greenpeace. Αυτά όλα σας τα έχουμε θέσει και ζητάμε δέσμευση. Θέλουμε απάντηση για τα βιοαποδομήσιμα και τα εναλλακτικά υλικά. Δεν πήραμε ακόμη και σας ρώτησα και χτες. Θέλουμε προθεσμίες για τις υπουργικές αποφάσεις, όχι, απλά, πότε θα βγει κάποτε μία. Προθεσμίες και να τις βάλετε μέσα.

Θα καταργήσετε το Ενιαίο ΣΕΔ και τα προγράμματα καθαρισμού θα είναι καθετοποιημένα. Τα προγράμματα καθαρισμού να είναι στην ευθύνη των ΣΕΔ και όχι μέσα από περίεργες γραφειοκρατικές «αγκυλώσεις». Χρηματοδοτικά «εργαλεία» και φορολογικά κίνητρα για την «κυκλική» οικονομία. Οικολογικός σχεδιασμός που δεν εφαρμόζεται στον ΕΟΑΝ, ενώ είναι νομοθετημένο από το 2017. Το «Pay, as you throw» στους Δήμους που δεν εφαρμόζεται, ενώ είναι νομοθετημένο από το 1/1 /2020.

Για όλα αυτά θέλω να δώσετε απαντήσεις, γιατί το μόνο που είδαμε, κύριε Πρόεδρε, αυτό πρέπει να το γνωρίζετε κι εσείς, είναι ότι δημοσιεύσατε σε φεκ τον Εθνικό Σχεδιασμό. Τελικά, από όλη τη διαβούλευση που έγινε, αυτό που βρήκε η Κυβέρνηση να βάλει, κυρίες και κύριοι Βουλευτές, είναι ότι επιτρέπεται να καίγονται και τα ανακυκλώσιμα. Μπράβο σας. Φτιάξατε «παραθυράκι» για να καίγονται και τα ανακυκλώσιμα και να μην σωρεύονται στις μονάδες ανακύκλωσης. Αυτή είναι η αγάπη σας για τα πλαστικά μιας χρήσης και για την «κυκλική» οικονομία. Κάνατε τέτοια τροποποίηση στον Εθνικό Σχεδιασμό και γι’ αυτό δεν τον περάσατε καθόλου τη Βουλή.

Δυστυχώς, με τις πράξεις σας καθιστάτε αναξιόπιστη την «πράσινη» μετάβαση. Δεν θα μας πιστεύει ούτε ο κόσμος, ούτε η επιχειρηματικότητα και αυτό, πρέπει να το λύσουμε τώρα. Εμείς, θα στηρίξουμε την «πράσινη» μετάβαση. Η πολιτική ηγεσία του Υπουργείου, όμως, κάνει ακριβώς το αντίθετο. Στηρίζει, δυστυχώς, την καύση των ανακυκλώσιμων. Τι να πω;

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων των Επιτροπών):** Τον λόγο έχει ο κ. Σιμοπούλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε. Κατ’ αρχήν, ξεκινήσαμε σε κλίμα συνεννόησης μέσα στην Αίθουσα αυτή και στο τέλος μετά από τις τροπολογίες βλέπω μία διάθεση αντιπαράθεσης. Μία διάθεση που την έχουμε δει και σε άλλα νομοσχέδια, όπου ενώ, κατά κανόνα, στον «πυρήνα» του νομοσχεδίου η Αντιπολίτευση και κυρίως η Αξιωματική συμφωνεί, βρίσκει κάποιες δικαιολογίες να ψηφίσει «λευκό» ή «κατά».

Εκείνο το οποίο δεν κατανοεί η Αντιπολίτευση, είναι ότι για να είμαστε φιλικοί προς το περιβάλλον χρειάζονται πράξεις και όχι θεωρίες, ατέρμονες συζητήσεις και φυσικά όχι ιδεοληψίες. Έχει γίνει φανερό, κατά τη διάρκεια αυτής της διαδικασίας, ότι δεν βλέπουν τον κεντρικό στόχο και εξαντλούνται σε επιμέρους ζητήματα τα οποία μπορεί να είναι σημαντικά, αλλά είναι επιμέρους ζητήματα, που αν περιμέναμε να τα λύσουμε, πριν δημιουργήσουμε το κατάλληλο πλαίσιο, δεν θα το δημιουργούσαμε ποτέ. Μέσα από τη συμπεριφορά της στις Επιτροπές αυτές η Αντιπολίτευση, η Αξιωματική κυρίως, απέδειξε με τον πιο περίτρανο τρόπο, γιατί δεν πρόλαβε πάρα πολλά θέματα και πάρα πολλά νομοσχέδια.

 Έφτασαν στο σημείο να ζητούν να γίνει μία χωρική τοποθέτηση δεξαμενών για να λύσουμε το θέμα της ύπαρξης νερού, ώστε να μην υπάρχουν πλαστικά μπουκάλια. Δεν έχουν κατανοήσει, ότι με τον τρόπο με τον οποίο νομοθετούσαν ως Κυβέρνηση, ουσιαστικά, δεν νομοθετούσαν και γι’ αυτό κυρίες και κύριοι της Αξιωματικής Αντιπολίτευσης, δεν προλάβατε. Ακούμε συνέχεια στην Αίθουσα αυτή ότι «δεν προλάβαμε» .

Επίσης, το πρόβλημά τους είναι οι στόχοι, ότι δεν είναι φιλόδοξοι. Χωρίς φιλόδοξους στόχους δεν πετυχαίνεις τους εφικτούς στόχους. Σε όλα τα θέματα, αυτό κάνει η παρούσα Κυβέρνηση, δηλαδή, βάζει φιλόδοξους στόχους και μέσα από αυτούς χρησιμοποιεί τα κατάλληλα χρονοδιαγράμματα για να τους πετύχει. Όταν δεν βάζεις φιλόδοξους στόχους, κινδυνεύεις να περάσεις «κάτω από την μπάρα».

Έρχομαι τώρα στο θέμα των απορριμμάτων, γιατί για τους δασικούς χάρτες δεν χρειάζεται να μιλήσω, ή για άλλα θέματα που αφορούν στο περιβάλλον. Αναφέρεστε στα απορρίμματα και εγκαλείτε εσείς τη συγκεκριμένη Κυβέρνηση; Εσείς λέγατε, δια επιφανούς στελέχους σας, ότι η Αριστερά έχει άλλον τρόπο να συλλέγει τα απορρίμματα. Είδαμε τι κάνατε στην Αττική. Η παρούσα Κυβέρνηση προχωρεί τα ΣΔΙΤ. Επίσης, ας ηρεμήσουν οι συνάδελφοι από τη Βόρειο Ελλάδα. Θα βγει και το σχέδιο για τη διαχείριση των απορριμμάτων σε όλη την Εγνατία Οδό. Είναι κάτι που σίγουρα και πολύ γρήγορα θα το δούμε και στη Βουλή ή σε δημόσια διαβούλευση και εκεί θα δούμε και τον ρόλο που θα παίζει ο ΦΟΔΣΑ στην Θεσσαλονίκη.

Επίσης, εγκαλούν σε αυτή την Αίθουσα την Κυβέρνηση συνάδελφοι, οι οποίοι ήταν στα «κάγκελα» στον Σταθμό Μεταφόρτωσης Απορριμμάτων στην Ευκαρπία της Θεσσαλονίκης και ήταν οι ίδιοι, οι οποίοι πήγαιναν με τον πρώην Πρωθυπουργό, στη συνέχεια, και εγκαινίαζαν τον ΣΜΑ. Μήπως και σε αυτά τα θέματα θα κάνετε μία ανάλογη «κωλοτούμπα;»

Τέλος, σε ότι αφορά στη συγκεκριμένη τροπολογία που αφορά στα ενεργειακά έχει να κάνει με τεχνικά θέματα. Το έχουμε ψηφίσει εδώ στη Βουλή. Έχουμε ψηφίσει την ιδιωτικοποίηση του ΔΕΔΔΗΕ, έχουμε ψηφίσει το νομοσχέδιο για τη ΔΕΠΑ Υποδομών, έχουμε μιλήσει για τον τρόπο, με τον οποίο θα εξυγιανθεί η ΛΑΡΚΟ. Βλέπω «προφάσεις εν αμαρτίαις», ώστε να βρείτε την ευκαιρία να μην ψηφίσετε πάλι ένα νομοσχέδιο, με τον «πυρήνα» του οποίου συμφωνείτε. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε. Αρχικά, άλλα ήθελα να πω και άλλα θα πω, γιατί βλέπω ότι το νομοσχέδιο έχει «πλαστικό» περίβλημα, δηλαδή, δεν είναι βιοδιασπώμενο. Το να έρχονται τροπολογίες της τελευταίας στιγμής, «θολώνουν» τα νερά και πρέπει ξεκάθαρα να τοποθετηθεί η Κυβέρνηση, όπου γενικά το μήνυμά της είναι ότι δεν λέει ψέματα, αλλά καθυστερεί την αλήθεια, όπως έλεγα. Στην Ελλάδα υπάρχουν 1.031 επιχειρήσεις με πλαστικά και 16.000 εργαζόμενοι, οι οποίοι θα πρέπει να πάνε σε κάθετη βιομηχανική μονάδα, σε ό,τι αφορά τα βιοδιασπώμενα. Τι θα γίνουν αυτοί; Θα οδηγηθούμε σε «στρατιές» ανέργων και πρέπει να το πει ξεκάθαρα ο Υπουργός, ο οποίος κατά τα λατινικά, «veni vidi vici» σήμερα, «ήλθον, είδον, ενίκησον και έφυγον».

Σε ότι αφορά στη ΛΑΡΚΟ. Πρέπει να ολοκληρωθεί ο διαγωνισμός μέσα σε ένα χρόνο. Αυτό προστάζει η ευρωπαϊκή οδηγία. Γιατί γίνεται αυτό με τη ΛΑΡΚΟ; Μήπως, γιατί η διαιτησία έβγαλε ότι τα μεταλλεία του Αγίου Ανδρέα και το εργοστάσιο της Λάρυμνας πρέπει να μείνουν σε δημόσιο χαρακτήρα; Αυτό το παραβλέπουμε; Η διαδικασία τι προβλέπει; Ότι πρέπει να γίνει ένας πλειοδοτικός νομότυπος διαγωνισμός εντός 30 ημερών. Αν αυτό δεν ευοδωθεί, επαναλαμβάνεται. Μετά πάμε σε «ανοιχτό» διαγωνισμό. Θα υπάρχουν οι πιστωτές, όπου θα διεκδικήσουν τα οφειλόμενα. Συνεχίζεται η διαδικασία. Αν δεν επιτευχθεί να πωληθεί το 75% της ΛΑΡΚΟ στον ενεργειακό τομέα, τότε ο ειδικός διαχειριστής μπορεί, κυρίες και κύριοι, να κηρύξει πτώχευση στη ΛΑΡΚΟ. Να το πουν αυτό. Δεν είναι απλά να πουληθεί με τον καλύτερο δυνατό τρόπο η ΛΑΡΚΟ, κύριε Σιμόπουλε, που λέτε ότι αντιδρούμε γι’ αυτές τις διάφορες τροπολογίες.

Η ΛΑΡΚΟ μπορεί να οδηγηθεί, με μαθηματική ακρίβεια, στην πτώχευση. Γιατί θέλουμε τη ΛΑΡΚΟ; Γιατί είναι μία νικελοβιομηχανία. Τι σημαίνει νικέλιο; Μπαταρίες. Τι σημαίνει νικέλιο; Ηλεκτροκίνηση, παρακαλώ. Τι υπέγραψε η Κυβέρνηση για την ηλεκτροκίνηση; Άρα θέλουμε τη ΛΑΡΚΟ, για να μην πάω παλιά από την υπόθεση Αθανασούλα, στη δεκαετία του΄50 και ξέρουμε γιατί υποβαθμίστηκε η ΛΑΡΚΟ. Πείτε, λοιπόν, θα πωληθεί με διαδικασία νομότυπη τριάντα ημερών; Θα πάμε μετά σε «ανοιχτό» διαγωνισμό; Τι θα ζητήσουν οι πιστωτές; Μήπως, οδηγηθούμε σε πτώχευση, σε ό,τι αφορά και τα μεταλλεία της Καστοριάς, της Εύβοιας του Αγίου Ανδρέα και της Λάρυμνας;

Αναφορικά με τον ΔΕΔΔΗΕ, η ιστορία επαναλαμβάνεται ως φάρσα. Έχω πει σε πολλές ομιλίες μου, ότι το μέλλον είναι το παρελθόν που μάς έρχεται από άλλη πόρτα. Το 1950 η ΔΕΗ είχε τετρακόσιες ιδιωτικές εταιρείες δημοτικές, δέκα χωρίς άδεια, άλλες με άδεια. Τι κάνει, λοιπόν, η ΔΕΗ; Παίρνει ως Εθνικός Φορέας Διαχείρισης το 1956 την ενέργεια «πάνω» της. Γιατί το έκανε αυτό η ΔΕΗ; Γιατί σε σχέση με την υπόλοιπη Ευρώπη, είχαμε έως και τέσσερις φορές παραπάνω ηλεκτρικό ρεύμα στην Ελλάδα. Άρα, λοιπόν, μείωσε το ηλεκτρικό ρεύμα. Τώρα με αυτή την ιδιωτικοποίηση, οι εισπρακτικές εταιρείες παίρνουν τηλέφωνο τον κόσμο και τον απειλούν για 100 ευρώ χρέος στη ΔΕΗ. Αυτό εσείς το θεωρείτε πολιτική με ιδιωτικοοικονομικά κριτήρια απέναντι στο μεγαλύτερο αγαθό -πλην του νερού- όπως είναι και το ρεύμα, για μία ΔΕΗ, η οποία εισήχθη στο Χρηματιστήριο ως ανώνυμη εταιρεία τη δεκαετία του 2000;

Έτσι θα οδηγηθούμε με αυτόν τον τρόπο σε ένα dimension, ας μου επιτραπεί η αγγλοσαξονική έκφραση- για ένα νομοσχέδιο, για το οποίο, όπως είπε ο κ. Αποστόλου και ο κ. Αρσένης, υπάρχει μία ενωτική τάση. Γιατί χαλάτε αυτό το κλίμα απέναντι στα πλαστικά που πρέπει να καταργηθούν; Και να συναινέσουμε με τις επιφυλάξεις μας. Τώρα, όμως, με αυτό που κάνετε, πραγματικά, φέρνετε ένα νομοσχέδιο που αναφέρεται στην κατάργηση του πλαστικού και «πλαστικοποιείτε» την όλη διαδικασία για τη ΛΑΡΚΟ, για τον ΔΕΔΔΗΕ και για όλα αυτά, για τα οποία ανησυχούν οι εργαζόμενοι. Θα πάμε σε έναν δύσκολο χειμώνα και η μόνη παρηγοριά τους θα είναι, ότι θα είναι κλεισμένοι στα σπίτια, αφού έχουν απολυθεί.

Κύριε Πρόεδρε, σε ότι αφορά στα πλαστικά, πρέπει να γίνουν κινήσεις από τις ανεξέλεγκτες χωματερές που είναι μοντέρνοι ΧΥΤΑ και δεν είναι ΧΥΤΥ. Πρέπει να γίνεται διαλογή στο «κύτταρο». Πρέπει να δώσουμε πρωτοβουλίες στην Αυτοδιοίκηση, η οποία έχει τις δικές της «αμαρτίες», σε ότι αφορά στη διαχείριση των ΧΑΔΑ στις, απευθείας, αναθέσεις. Πρέπει να αναβαθμιστεί ο ΦΟΔΣΑ, ως Εθνικός Φορέας Διαχείρισης Απορριμμάτων. Πρέπει να περάσουμε μία νοοτροπία, όχι μόνο από μία καμπάνια μάρκετινγκ και «πλύσης» εγκεφάλου ραδιοτηλεοπτικά, αλλά από ενέργειες που πρέπει να γίνουν με πρωτοβουλίες από ομάδες δράσης των Δήμων, από τα σχολεία, για να μπορέσει να αλλάξει αυτή η νοοτροπία, για να μην μετακυλήσουμε την αιτία στους πολίτες. Το αίτιο το ξέρουμε. Το αιτιατό το ξέρουμε. Πρέπει να υπάρχει ένας συγκερασμός.

Ολοκληρώνοντας, αν θέλετε καθαρό περιβάλλον, γιατί ακούω για τις δημόσιες βρύσες, επιδοτείστε και τα φίλτρα για να έχουμε καθαρό υγιεινό νερό. Δεν μπορείτε να φέρνετε τροπολογίες για την εθνική κληρονομιά του τόπου απέναντι σε βιομηχανίες, όπως η ΛΑΡΚΟ και ο ΔΕΔΔΗΕ μέσα σε ένα νομοσχέδιο, το οποίο καλείται να ψηφίσει η Βουλή. Πρέπει να έχουμε ένα νομοσχέδιο για το μέλλον των παιδιών μας. Δεν γίνονται αυτά.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Τον λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ**: Ευχαριστώ κύριε Πρόεδρε. Ακούσαμε τον κύριο Υπουργό, ο οποίος, όπως και στην πρώτη συνεδρίαση, και σήμερα ήρθε, ανακοίνωσε και έφυγε. Θα έλεγα δε, ότι η ίδια τακτική ακολουθείται και στην Επιτροπή Δημόσιας Διοίκησης, όπου ο αντίστοιχος Υπουργός έρχεται, τοποθετείται και φεύγει. Δεν παρακολουθεί τη διαδικασία της Επιτροπής, τους φορείς κ.λπ..

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Να σας διορθώσω, όμως, για να μην αδικείτε τον κ. Υπουργό. Την πρώτη συνεδρίαση την παρακολούθησε όλη. Ήταν εδώ.

**ΧΑΡΑ ΚΑΦΑΝΤΑΡΗ**: Θέλω να διευκρινίσω, ότι δεν υποτιμώ καθόλου τον Υφυπουργό ή τον Αναπληρωτή Υπουργό. Απλώς, η τοποθέτηση του κ. Χατζηδάκη σήμερα, ουσιαστικά, αφορούσε σε ένα καινούργιο νομοσχέδιο που πιάνει όλο το ενεργειακό κομμάτι και αφορά σε τέσσερα μεγάλα ζητήματα. Καλό θα ήταν, λοιπόν, να είναι εδώ για να συζητήσει και να ακολουθηθούν και άλλες διαδικασίες.

Αυτή η τακτική φέρνει στο μυαλό μου, κύριε Πρόεδρε, το ερώτημα, γιατί βιάστηκε αυτή η Κυβέρνηση να φέρει αυτό το νομοσχέδιο για τη μείωση των πλαστικών μιας χρήσης; Δηλαδή, για κάτι που όλοι συμφωνούμε, την αναγκαιότητα. Σε πρώτη φάση σκέφτηκα, ότι μπορεί να έχει να κάνει με τον νέο ΕΣΔΑ, τον νέο Εθνικό Σχεδιασμό Διαχείρισης Απορριμμάτων, που μάθαμε ότι πήρε και φεκ πρόσφατα, γιατί θέλει να δείξει ένα «πράσινο» προφίλ.

Ο νέος ΕΣΔΑ, όμως, δεν έχει καμία σχέση με τις βασικές οδηγίες της Ευρωπαϊκής Ένωσης και ξεκινώ από την 2008/98, που καθορίζει κάποια στάδια, με ενίσχυση στο κομμάτι της πρόληψης, τη διαλογή στην πηγή, την ανακύκλωση κ.λπ.. Όμως, τώρα βλέπουμε ότι έρχεται η εν λόγω τροπολογία. Μία τροπολογία που εμπεριέχει τέσσερα μεγάλα ενεργειακά ζητήματα, που έχουν, βέβαια, τη λογική της Κυβέρνησης, δηλαδή, λύνω ζητήματα ξεπουλώντας, ιδιωτικοποιώντας. Όταν αυτό έχει να κάνει, όμως, με βασικούς τομείς, όπως είναι η ενέργεια, που ο δημόσιος χαρακτήρας και ο έλεγχος στο κομμάτι αυτό είναι καθοριστικός, πιστεύω ότι αυτό για την κοινωνία και για τους Έλληνες πολίτες δεν είναι ό,τι το καλύτερο. Θα μελετήσουμε την τροπολογία και θα τοποθετηθούμε, δυστυχώς, στην Ολομέλεια, γιατί δεν θα μας δοθεί η δυνατότητα στην Επιτροπή.

Ακούστηκαν πάρα πολλά για τη διαχείριση των απορριμμάτων. Υπήρχε από το 2016 ο Εθνικός Σχεδιασμός Διαχείρισης Απορριμμάτων, ακολουθώντας τη βασική ευρωπαϊκή οδηγία, με μία έμφαση στην πρόληψη, στη διαλογή στην πηγή, στην ανακύκλωση. Επίσης, προέβλεπε και τοπικά σχέδια σε Δήμους κ.λπ.. Βλέπουμε, όμως, ότι ο καινούργιος σχεδιασμός που έχει βγει από την Κυβέρνηση, χωρίς διαβούλευση μέσα στον Αύγουστο, ουσιαστικά, υποτιμά το πρώτο στάδιο της πρόληψης και της επαναχρησιμοποίησης και υποκαθιστά τα περιφερειακά σχέδια διαχείρισης αποβλήτων. Δίνεται η δυνατότητα -και αυτό είναι το σημαντικό- στον κάθε Υπουργό να αποφασίζει για τη διαπεριφερειακή συνεργασία μεταξύ των ΦΟΔΣΑ, προκειμένου να γίνουν μεγάλες ιδιωτικές μονάδες καύσης και επεξεργασίας. Επανέρχονται όλα τα παλιά σχέδια του ΄12, και του ΄15 της Κυβέρνησης Σαμαρά για τα ΣΔΙΤ, δηλαδή, της διαχείρισης των απορριμμάτων. Στην ουσία, επανέρχεται η καύση ως μονόδρομος και αυτό είναι κάτι πάρα πολύ επικίνδυνο.

Πριν ο συνάδελφος ανέφερε τη Θεσσαλονίκη, αλλά ανέφερε και την Αττική. Η Περιφέρεια Αττικής, λοιπόν, έχει έναν περιφερειακό σχεδιασμό, ο οποίος είχε ψηφιστεί από το Περιφερειακό Συμβούλιο, με τον οποίο καταργήθηκαν οι μεγάλες μονάδες ΣΔΙΤ. Επίσης, προέβλεπε χωροθέτηση ΜΕΑ, καθώς και τρία σημεία στην Αττική για ΧΥΤΥ, υγειονομική ταφή υπολειμμάτων, κ.λπ.. Στην εφαρμογή του, όμως, δεν βοήθησαν οι Δήμοι, γιατί δεν υπήρχαν παντού τοπικά σχέδια. Έρχεται τώρα και ο Περιφερειάρχης Αττικής με αποφάσεις του να καταργεί αυτόν τον περιφερειακό σχεδιασμό και να συνεχίζεται, ουσιαστικά, η παλιά λογική υπερκορεσμού και χρήσης της Φυλής, με όποια προβλήματα υπάρχουν, που οξύνονται το τελευταίο χρονικό διάστημα, ακόμη περισσότερο, και για τους κατοίκους της Δυτικής Αττικής, αλλά και της Δυτικής Αθήνας.

 Τελικά, η Κυβέρνηση νομοθετεί, αλλά βρίσκεται σε διαρκή αυτοαναίρεση νομοθετικών πρωτοβουλιών της, γιατί αυτά τα οποία είπε ο κ. Χατζηδάκης σήμερα και περιέχονται στην τροπολογία, ουσιαστικά, είναι αναιρέσεις και συμπληρώσεις νόμων, που, ήδη, έχει ψηφίσει η Κυβέρνηση. Αυτό νομίζω φαίνεται και είναι επικίνδυνο και για την ίδια την οικονομική ζωή.

Στο σχέδιο νόμου που συζητάμε για τα πλαστικά μιας χρήσης, χθες ακούσαμε τους φορείς -το παρακολούθησα διαδικτυακά λόγω των μέτρων για τον Covid- και είδαμε, ότι, πραγματικά, κανείς δεν αρνείται και από τον επιχειρηματικό κόσμο και από τις ΜΚΟ, ότι πρέπει να πάμε στην κατάργηση αυτή.

Το ερώτημα, όμως, που τίθεται και από τον εμπορικό κόσμο και από τον επιχειρηματικό κόσμο είναι με ποιον τρόπο θα γίνει αυτό; Με μία μόνο εξαγγελία και στην πορεία θα δούμε το πώς θα εξειδικευτούν τα συγκεκριμένα μέτρα από την 1η Ιουλίου του 2021 που θα εφαρμοστεί; Τι πρόβλεψη χρηματοδοτικής ενίσχυσης υπάρχει, γιατί ανέφεραν οι επιχειρηματίες και από την ΓΣΕΒΕΕ για χρηματοδότηση. Υπάρχουν κονδύλια μέσα από το ΕΣΠΑ. Έχουν αξιοποιηθεί όλα αυτά; Τέλος πάντων, τι προγραμματισμός υπάρχει, ώστε να προσαρμοστεί η οικονομία και η επιχειρηματικότητα στα εν λόγω μέτρα που θεωρούμε ότι πρέπει να εφαρμοστούν;

Από την άλλη πλευρά, έχουμε και το πολύ σοβαρό θέμα, ότι ακόμη η Ευρωπαϊκή Ένωση δεν έχει καθορίσει τις προδιαγραφές, κάτι που για την επιχειρηματικότητα είναι πάρα πολύ δύσκολο, ώστε να αναληφθεί αυτή η συγκεκριμένη ευθύνη και να προσαρμοστεί στα καινούργια δεδομένα.

 Βέβαια, υπάρχουν και άλλα δύο ζητήματα στο σχέδιο νόμου, για τα οποία θα πούμε περισσότερα στην Ολομέλεια, σε σχέση με την Τοπική Αυτοδιοίκηση, τις αρμοδιότητές της, ακόμη και για τις βρύσες που σωστά αναφέρονται μέσα στο σχέδιο νόμου. Πώς θα γίνουν όλα αυτά, με τι χρηματοδότηση της Τοπικής Αυτοδιοίκησης; Τι προγράμματα αξιοποίησης υπάρχουν και από την Τοπική Αυτοδιοίκηση για τα συγκεκριμένα ζητήματα;

Κύριε Πρόεδρε, τα υπόλοιπα θα τα πούμε στην Ολομέλεια. Όμως, βλέπουμε την Κυβέρνηση, διαρκώς, να αυτοαναιρείται, να συμπληρώνει και να διορθώνει νόμους που έχει, ήδη, ψηφίσει.

Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**Ολοκληρώθηκε η λίστα με τους συναδέλφους που είχαν ζητήσει τον λόγο και τη συνεδρίασή μας θα κλείσει ο Υφυπουργός, ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Κυρίες και κύριοι συνάδελφοι, θα προσπαθήσω να δώσω απαντήσεις και διευκρινήσεις στα ερωτήματα και στις προτάσεις που τέθηκαν από όλους τους συναδέλφους και που με προσοχή άκουσα και σήμερα.

 Κατ’ αρχήν, σε ότι αφορά στην εφαρμογή του νόμου για το Ειδικό Σχέδιο Δράσης τέθηκε το ερώτημα πώς θα γίνουν αυτά που προβλέπει το νομοσχέδιο και με τι χρονοδιαγράμματα; Υπάρχει, ήδη, μία πρώτη έκδοση, ένα ειδικό σχέδιο 75 σελίδων, όπου αναφέρεται διεξοδικά κάθε δραστηριότητα με χρονοδιάγραμμα. Μάλιστα, θα ήθελα να παρακαλέσω τους Εισηγητές και τους Ειδικούς Αγορητές που συμμετέχουν στην ομάδα μας να μας δώσουν και το email τους για να τους το στείλω σήμερα. Είναι αυτό το κείμενο που έχω μπροστά μου, όπου δίνει σε πρώτη έκδοση μία πολύ καλή εικόνα όλων των εξελίξεων και όλων των δράσεων για όλους τους προβληματισμούς, που, σωστά, τέθηκαν από όλους τους συναδέλφους. Θα ήθελα να παρακαλέσω όλους τους συναδέλφους, όποια παρατήρηση έχουν για την εξέλιξη υλοποίησης και εφαρμογής του νομοσχεδίου που συζητάμε σήμερα στην Επιτροπή μας, γιατί αυτό θα εξελιχθεί στην εφαρμογή και στην πορεία, να μάς την καταθέσουν, ώστε να βελτιώσουμε το πρώτο κείμενο που υπάρχει και το οποίο αναφέρεται σε πέντε «πυλώνες».

 Ο πρώτος «πυλώνας» αφορά σε νομοθετικά μέτρα και δράσεις. Ο δεύτερος, σε προδιαγραφές, πρότυπα και οδηγούς μελέτης. Ο τρίτος, σε οργανωτικά μέτρα, ο τέταρτος, σε οικονομικές δράσεις και ο πέμπτος, σε δράσεις ενημέρωσης και επικοινωνίας.

Τις λεπτομέρειες, όπως είπα, θα τις δείτε στα email σας και θα περιμένω τις παρατηρήσεις σας, ώστε να βελτιώσουμε την πρώτη έκδοση που αφορά στο εφαρμοστικό κομμάτι.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κύριε Υπουργέ να σας διακόψω. Εάν αυτό που έχετε το δώσετε στη Γραμματεία της Επιτροπής μας, θα το διεκπεραιώσει στα email όλων των συναδέλφων. Απλώς, σημειώστε εσείς σε ποιο email μπορείτε να δεχθείτε, τυχόν, παρατηρήσεις και απαντήσεις από τους συναδέλφους. Τα έχουμε τα email, τα έχει η Γραμματεία της Επιτροπής και μπορούμε να το διεκπεραιώσουμε εμείς, αν, φυσικά, το θέλετε.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως και το θέλουμε, κύριε Πρόεδρε. Η διευκόλυνση είναι και για εμάς. Αν έχετε και τα emailόλων των συναδέλφων, όλων των μελών των Επιτροπών, ας σταλούν, προκειμένου να έχουν γνώση. Με χαρά να δούμε και τις όποιες παρατηρήσεις θα βελτιώνουν το αρχικό κείμενο.

Σε ότι αφορά στις παρατηρήσεις που τέθηκαν. Για παράδειγμα, ανέφερε ο κ. Φάμελλος, ότι δεν αναφέρεται η εκπροσώπηση του Υπουργείου Ανάπτυξης στο νομοσχέδιο. Κύριε Φάμελλε, στο άρθρο 17 του νομοσχεδίου -και αν έχετε κάτι συμπληρωματικά να μου το πείτε- στο σημείο α΄ και αε΄ αναφέρεται, ότι μέσω της Γραμματείας Εμπορίου και Καταναλωτή του Υπουργείου Ανάπτυξης, συμμετέχει το Υπουργείο Ανάπτυξης. Αν έχετε κάποια άλλη πρόταση να την ακούσω με χαρά.

Σε ότι αφορά στον ΕΦΕΤ, επειδή αναφερθήκατε και στον ΕΦΕΤ. Αναφέρεται στο σημείο δ΄ του ίδιου άρθρου, του άρθρου 17. Υπάρχει, μάλιστα, και η ΔΗΜΕΑ η Μονάδα Ελέγχου της Αγοράς. Θέλω να πω, ότι το νομοσχέδιο έχει συνυπογραφεί από δέκα Υπουργεία και όλες οι κυα, εξουσιοδοτικές και λοιπά, θα εκδοθούν και από το Υπουργείο Ανάπτυξης. Αυτά ως μία πρώτη απάντηση. Αν υπάρχει κάτι που κρίνετε, ότι πρέπει να καλυφθεί περαιτέρω, θα ήθελα να μου πείτε την άποψή σας.

Σε ότι αφορά στην παρατήρηση του κυρίου Μαμουλάκη για τις βρύσες και για το κόστος. Κύριε Μαμουλάκη, στους Ο.Τ.Α., στο μερίδιο που αναλαμβάνουν για τις βρύσες σε δημόσιους χώρους, τα φίλτρα και γενικά θέματα που αφορούν στην ασφάλεια και την υγιεινή της παροχής του νερού, θέλω να σας πω ότι στο άρθρο 19, στην παρ. 10 του νομοσχεδίου, προβλέπουμε ότι με κοινή απόφαση του Υπουργείου Εσωτερικών, του Υπουργείου Περιβάλλοντος και της ΚΕΔΕ, καθορίζεται η μεθοδολογία κατανομής των ποσών που αντιστοιχούν στα κόστη καθαρισμού και γενικά ότι έχει να κάνει με αυτή τη δράση προς τους Δήμους. Βεβαίως, θα υπάρξει λεπτομερέστερη αναφορά. Όμως, αναφέρεται ρητά, ότι η αρμοδιότητα ή, κατ’ επέκταση, το «βάρος» που πρέπει να αναλάβουν για τη μείωση των πλαστικών μιας χρήσης και οι Ο.Τ.Α. προβλέπεται η σχετική διάταξη και θα λάβει, βεβαίως, συγκεκριμένο χαρακτήρα για τη χρηματοδότηση, παράλληλα, με την αρμοδιότητα που θα δοθεί και την ευθύνη για την παροχή νερού σε δημόσιους χώρους με τα «πράσινα» σημεία που πρέπει να δημιουργηθούν.

Σε ότι αφορά υπόλοιπες παρατηρήσεις που τέθηκαν. Θέλω να πω στον κ. Φάμελλο, επειδή είπε, ότι σε τρεις μήνες θα αλλάξουμε το νομοσχέδιο. Δεν είπα κάτι τέτοιο. Είπα ότι δεν έχουν εκδοθεί ακόμη οι τεχνικές οδηγίες. Άρα, υπάρχουν θέματα που θα κριθούν στην πορεία με κυα τον Ιανουάριο. Από τη στιγμή, λοιπόν, που τον επόμενο μήνα αναμένουμε τις τεχνικές οδηγίες από την Ευρωπαϊκή Επιτροπή, δεν θα έχουμε αλλαγή του νόμου, αλλά κυα που θα λάβει υπόψη της τις τεχνικές οδηγίες και έτσι, θα δοθούν, περαιτέρω, λεπτομέρειες για όλα αυτά που εκφράστηκαν ως ανησυχίες, ως προβληματισμοί ως απορίες, απ’ όλα τα μέλη και απ’ όλους τους συναδέλφους που πήραν τον λόγο. Σε συνάρτηση και με το αρχικό εφαρμοστικό κείμενο του νόμου, νομίζω ότι θα δοθούν σημαντικές απαντήσεις. Αν υπάρχουν παρατηρήσεις και συμπληρώσεις, όπως είπα και πριν, θα τις δεχτούμε και θα τις συζητήσουμε.

Σε ότι αφορά στα, μέχρι τώρα, αποτελέσματα για την πλαστική σακούλα, δεν έχω πληροφόρηση, μέχρι αυτή τη στιγμή για το 2019. Η πληροφόρηση που έχω είναι για το 2018, παρ’ όλο που δεν είναι έτος αναφοράς, και είναι 110 σακούλες, ανά άτομο. Αυτή είναι η πληροφόρηση που έχω μέχρι αυτή τη στιγμή. Όταν θα έχω ολοκληρωμένη πληροφόρηση και για το 2019, βεβαίως, θα σας δώσω την απάντηση, γιατί, σίγουρα, αφορά όλους μας.

Σε ότι αφορά στο θέμα του συστήματος εγγυοδοσίας, επειδή τέθηκε και σήμερα, αν θα είναι ενιαίο, αν θα είναι ένα ή περισσότερα. Είπα και χθες, ότι, καταρχήν, η προμελέτη που έχει ανατεθεί στην εταιρεία GEEZ, έχει αναδείξει, συνεκτιμώντας το μέγεθος της χώρας μας και όλες τις ιδιαιτερότητες, ένα και ενιαίο σύστημα. Είπα ότι αυτό δεν είναι κάτι το οποίο είναι δεδομένο. Θα το συνεκτιμήσουμε και ό,τι είναι καλύτερο για την επίτευξη του στόχου, στην προσπάθεια να είναι «ανοιχτό» και αποτελεσματικό, χωρίς να βάζει αποκλεισμούς ή εμπόδια, θα το δούμε πάλι μαζί. Απλώς, σας αναφέρω ότι δεν είναι δεδομένο. Το ότι είναι ενιαίο, είναι μία, καταρχήν, πρόταση μιας εταιρείας που έκανε τις εκτιμήσεις της. Θα εκτιμήσουμε όλες τις παραμέτρους και θα πάρουμε τις τελικές αποφάσεις που είναι καλύτερες για τον στόχο μας.

Για τους στόχους που ζητά η Οδηγία, μέσα από τη διαβούλευση που έγινε και με τους φορείς -και ανέφερα πριν ότι ήταν πολλοί, ήταν 44 φορείς αυτοί που συμμετείχαν σε πολλές τηλεδιασκέψεις, αλλά μέσα και από ερωτηματολόγια που τέθηκαν, όχι μόνο σε ό,τι αφορά τον προβληματισμό ή τις προτάσεις για το πώς θα μπορούσαμε αυτή η μετάβαση και η προσαρμογή με την απαγόρευση των πλαστικών μιας χρήσης, προέκυψαν και οι απαιτήσεις.

Το αν είναι φιλόδοξα ή όχι θα το δούμε. Παραδείγματος χάριν, το 30% στα πλαστικά ποτήρια, για το 2024, σε σχέση πάντα με το έτος αναφοράς και βάσης που είναι το 2022.

Όλα αυτά θα μετρηθούν στο αν θα καταφέρουμε να τα πετύχουμε. Όμως, ο στόχος μας θέλουμε να είναι φιλόδοξος, για να δώσουμε το μήνυμα ότι θέματα που αφορούν στην προστασία του περιβάλλοντος είναι προτεραιότητα και ότι είναι υποχρέωση και ευθύνη μας να πετύχουμε τους καλύτερους στόχους, ώστε να προχωρήσουμε, όσο γίνεται πιο γρήγορα. Μέσα από τις τεχνικές οδηγίες, όπως είπα και στην αρχή, που θα υπάρξουν, θα έχουμε καλύτερη εικόνα, για να συγκριθούμε και εμείς μαζί τους.

Σχετικά με τα χύμα προϊόντα, ξέρετε ότι θεσπίζεται υποχρέωση από τις επιχειρήσεις εστίασης να εξυπηρετούν τους καταναλωτές με δικά τους σκεύη ή αν κάποιος έχει επαναχρησιμοποιούμενο δικό του και το έχει μαζί του, να επιβάλλεται να έχει και έκπτωση ο πελάτης από πλευράς της επιχείρησης.

Σε ό,τι αφορά -το είπε χθες ο κ. Αρσένης, αλλά το άκουσα και σήμερα- για τη δυνατότητα των χωριστών ρευμάτων σε κάθε νέα οικοδομή, το είπα και θα το επαναλάβω, ότι στο νέο χωροταξικό που θα έρθει, λογικά τον επόμενο μήνα, θα περιλαμβάνεται τέτοια διάταξη, όπου θα αναφέρεται αυτή η υποχρέωση για όλες τις νέες οικοδομές να προβλέπονται τέτοιοι χώροι. Από εκεί ξεκινάει και είναι το πρώτο βήμα, από τη δημιουργία των απορριμμάτων, από την ώρα που εξελίσσεται το πρώτο βήμα.

Σε ό,τι αφορά για την επίτευξη του στόχου μείωσης, καθιερώνεται και ένα περιβαλλοντικό τέλος, μία περιβαλλοντική εισφορά, τα 4 λεπτά, πλέον Φ.Π.Α., για τα πλαστικά κυπελάκια και τους περιέκτες τροφίμων, από την 1η Ιανουαρίου του 2022. Για τα χάρτινα ποτήρια, τα οποία έχουν επικαλύψεις με πλαστικά, είναι αλήθεια, ότι υπάρχουν πολλές εκκρεμότητες, τις οποίες, όμως, θα γνωρίζουμε, για να μπορούμε και συγκεκριμένα να προχωρήσουμε, όταν θα γνωρίζουμε τις τεχνικές οδηγίες. Αυτά θα τα ξέρουμε τον επόμενο μήνα.

Δεν περιλαμβάνονται και άλλα πράγματα, γιατί άκουσα για τα βιοαποδομήσιμα και τα βιοδιασπώμενα. Πράγματι, υπάρχουν πολλά, τα οποία έχουμε μπροστά μας να διαχειριστούμε. Επειδή, όμως, χρειάζονται και επεξηγήσεις και διευκρινήσεις, περαιτέρω και σε βάθος, για να μπορούμε να καλύψουμε και τις υπόλοιπες υποχρεώσεις, ξεκινήσαμε με τα 10 συν 2, για τα οποία θα υπάρχουν πιέσεις, σε ό,τι αφορά μειώσεις και θα συνεχίσουμε και με τα υπόλοιπα, που δεν καλύπτουμε σήμερα με το νομοσχέδιο.

Επειδή αναφέρθηκε και η ενημέρωση των πολιτών, θα σας πω, ότι μέσα από αυτό που θα σας δοθεί ως οδηγός πλεύσης και εφαρμογής του νομοσχεδίου, θα απαντάει και στο ερώτημα με ποιον τρόπο γίνεται η ευαισθητοποίηση, πότε γίνεται, πόσο διαρκεί, τουλάχιστον, μέχρι το 2024. Θα τα δείτε όλα αυτά με ανάλυση και με συγκεκριμένη αναφορά. Πέραν από την έναρξη εφαρμογής της Οδηγίας και της ψήφισης του νόμου, θα είναι μία συνεχής προσπάθεια ενημέρωσης και ευαισθητοποίησης, ξεκινώντας από αυτά που περνάμε στο νομοσχέδιο, αλλά διαμορφώνοντας και μία αλλαγή, σε ότι αφορά τις συνήθειές μας στη διαχείριση τέτοιων προϊόντων, που σίγουρα προσβάλλουν και δημιουργούν προβλήματα στο περιβάλλον.

Αναφορικά με τα χρηματοδοτικά «εργαλεία» στις επιχειρήσεις -το είπα και χθες- θα δείτε ότι έχει υπάρξει μέσα στη διαβούλευση ένα ερωτηματολόγιο, στο οποίο κλήθηκαν όλες οι μονάδες παραγωγής και όλοι οι εμπλεκόμενοι παραγωγικοί φορείς, να καταθέσουν συγκεκριμένα στοιχεία για διάφορους τομείς δράσης, στήριξης και βοήθειας στη μετάβαση και στην προσαρμογή στη νέα κατάσταση. Θα τα δείτε και αν υπάρχει κάποια άλλη παρατήρηση -όπως είπα- θα είμαι εδώ για να την ακούσω.

Σε ότι αφορά στους δασικούς χάρτες, που αναφέρθηκε ο κ. Αποστόλου. Πράγματι, κύριε Αποστόλου, και το γνωρίζετε καλά και το γνωρίζω, ότι το γνωρίζετε, είναι ένα μείζον εθνικό θέμα. Ένα μείζον εθνικό θέμα που έχει πολλές παραμέτρους και πολλά δύσκολα σημεία και σε ότι αφορά στο ιδιοκτησιακό και σε ότι αφορά στον χαρακτήρα των εκτάσεων. Δεν θα μπούμε σε ανάλυση, άλλωστε, δεν το επιτρέπει ο χρόνος, αλλά και η συνεδρίαση, γιατί αφορά άλλο θέμα.

Θέλω, όμως, να σας πω, ότι ακριβώς επειδή είναι πολύ σοβαρό θέμα, στο να ξεκαθαρίσουμε δικαιώματα, χαρακτήρα και μορφή όλων αυτών των εκτάσεων και επειδή οι χρόνοι είναι ασφυκτικοί και επειδή -όπως ξέρετε- οι δασικοί χάρτες είναι προαπαιτούμενο της ολοκλήρωσης και του Κτηματολογίου, άρα, σε όλα αυτά που υπήρξε καθυστέρηση διαχρονικά, προσπαθούμε να τα κάνουμε, υπό πίεση και ταυτόχρονα με πολλές ιδιαιτερότητες και δυσκολίες. Είναι αλήθεια ότι υπάρχουν πολλές εκκρεμότητες, που θα χρειαστεί, να διαχειριστούμε στην πορεία, μέσω των κατάλληλων Επιτροπών, για όσες πάνε σε Επιτροπές μέσα από αντιρρήσεις και ενστάσεις.

Θέλω να σας πω, ότι κάθε εβδομάδα, υπάρχει τακτική συνάντηση για το θέμα αυτό, σε επίπεδο του Υπουργείου και κάθε 15 μέρες -και με τη δική μου συμμετοχή- τακτική συνάντηση μέσω των Συντονιστών των Αποκεντρωμένων με τις Διευθύνσεις Δασών, που γνωρίζετε ότι είναι οι, καθ’ ύλην, αρμόδιες υπηρεσίες, να χειριστούν -και έχουν ένα «βάρος» πολύ μεγάλο- ένα δύσκολο θέμα.

Προσπαθούμε να λύνουμε όποιο πρόβλημα υπάρχει και έχουν παρατηρηθεί πολλά. Το εξελίσσουμε και με διευκρινίσεις και με απορίες και με όποιον τρόπο άλλον μπορούμε και από πλευράς στήριξης και από πλευράς δυναμικού και στελέχωσης ή έστω και με εξωτερική βοήθεια. Είναι σε εξέλιξη μια διαδικασία. Ξέρετε και ξέρουμε όλοι, ότι το φορτίο είναι μεγάλο. Υπάρχει υποστελέχωση, δεν υπάρχει κατάλληλος εξοπλισμός και «εργαλεία» για ένα τέτοιο «βάρος» με τέτοια πίεση χρονική για να μπορούν να ανταποκριθούν.

Θα ήθελα, να σας πω, ότι όλα αυτά είναι σε εξέλιξη για να καταλήξουμε στον χρόνο που έχει τεθεί, γιατί είναι σε εξέλιξη η αναμόρφωση, λαμβάνοντας υπόψιν και τις αιτήσεις με τις πράξεις της Διοίκησης, που σύμφωνα με το ν.4685 δίνουν ιδιοκτησιακό δικαίωμα, σε όσους έχουν πράξεις διοίκησης και είναι σύμφωνες με τον νόμο. Είναι σε φάση αναμόρφωσης και μέχρι τέλος του επόμενου μήνα, ο στόχος είναι να έχει ολοκληρωθεί η αναμόρφωση των δασικών χαρτών και αμέσως μετά, στις αρχές του χρόνου, να έχουμε όλες τις αναρτήσεις.

Ελπίζω να μην έχουμε προβλήματα, γιατί όπως σωστά είπατε, εκκρεμούν αυτή τη στιγμή και αιτήσεις αναίρεσης και αιτήσεις ακύρωσης στο Συμβούλιο της Επικρατείας. Παρακολουθούμε το θέμα. Είναι ένα πολύ ευαίσθητο θέμα και χρειάζεται πάρα πολύ προσοχή. Θα είναι πολύ μεγάλο πλήγμα -και δεν χρειάζεται να κάνω ανάλυση- το αν θα ξαναγυρίσουμε πίσω.

Το πώς θα εξελιχθούν οι εκκρεμότητες που θα υπάρξουν, θα το δούμε. Υπήρξαν αιτήσεις με πράξεις της διοίκησης, κάποιοι δεν πρόλαβαν, δεν ήξεραν, δεν κατάλαβαν και κάποιοι θα προστεθούν στην πορεία. Τον αριθμό δεν τον γνωρίζουμε ακόμη, αλλά είναι μία διαδικασία σε εξέλιξη, ώστε να γνωρίζουμε πόσες αντιρρήσεις, σε κάθε θέση, έχουν υποβληθεί και θα δούμε στην πορεία που θα υπάρξουν και πώς κριθούν από τις Επιτροπές.

Σε κάθε περίπτωση, όμως, συμφωνώ απόλυτα μαζί σας, ότι είναι ένα πάρα πολύ σοβαρό θέμα με πολλά ευαίσθητα και κρίσιμα σημεία. Προσπαθούμε στα όρια της συνταγματικότητας, ενίοτε, να το αντιμετωπίσουμε. Τα έχουμε πει και στο παρελθόν και το ξέρετε, γιατί έχουμε κάνει συζητήσεις και γνωρίζετε τις θέσεις μου, όπως γνωρίζω και εγώ τις δικές σας. Η πρόθεση είναι να δώσουμε διέξοδο με τον ασφαλέστερο τρόπο και αναφέρομαι, σε σχέση με το Συμβούλιο της Επικρατείας .

Αυτά μπορώ να πω, αυτή τη στιγμή. Για οτιδήποτε άλλο νεότερο ή για όποια εξέλιξη υπάρχει, θα τα ξαναπούμε.

Ευχαριστώ πολύ, κύριε Πρόεδρε. Σας ευχαριστώ όλους.

**ΕΥΑΓΓΕΛΟΣ ΑΠΟΣΤΟΛΟΥ:** Συγγνώμη, αλλά δεν μου απαντήσατε, για το αν δέχεστε το αίτημά μου να γίνει μία συζήτηση χωριστή πάνω σε αυτό το θέμα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ας μην μας απαντήσει σήμερα. Ας το σκεφτεί και να μας απαντήσει. Το ότι είναι χρήσιμο, είναι χρήσιμο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε Αποστόλου, δεν θα δώσω απάντηση, όχι γιατί δεν είμαι έτοιμος, αλλά επειδή υπάρχουν ευαίσθητα θέματα. Θα μου επιτρέψετε, να μην δώσω -με αυτή την έννοια και μόνο- απάντηση εδώ, αλλά θα τα πούμε. Όμως, είμαι στη διάθεσή σας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ολοκληρώστε, κύριε Υπουργέ, και θα συνεχίσουμε στην Ολομέλεια. Δεν υπάρχει λόγος, αυτή την ώρα, να το πούμε και μετά να λέμε ότι δεν έγινε. Εξάλλου, για να λέμε και την αλήθεια, ας αλλάζαμε το άρθρο 24, να μην υπάρχει είδος αντισυνταγματικότητας. Πηγαίναμε γυρεύοντας.

**ΕΥΑΓΓΕΛΟΣ ΑΠΟΣΤΟΛΟΥ:** Είδατε, κύριε Πρόεδρε, που δεν μπορείτε να το αποφύγετε;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Δεν μπορώ να το αποφύγω, βέβαια. Μην με «τσιγκλάτε» τώρα. Ας αλλάζαμε κάποια πράγματα για να μπορέσει να ξεμπλέξει ο κόσμος και να ξέρει τι είναι δικό του. Οι Επιτροπές που δημιουργήθηκαν με τον νέο νόμο, εγώ πιστεύω ότι θα είναι πιο αποτελεσματικές. Παρ’ όλα αυτά, το μεγάλο πρόβλημα είναι ο χρόνος και οι ορισμοί. Αυτά δεν τα πειράξαμε στο όνομα της προστασίας του περιβάλλοντος. Τώρα το τι προστατεύουμε ο κόσμος το καταλαβαίνει και το ξέρει.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Στον προγραμματισμό του Υπουργείου ήταν να έρθει και ένα νομοσχέδιο για τις Α.Π.Ε.. Αυτό έχει προγραμματιστεί;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Δεν είναι της αρμοδιότητάς μου και δεν μπορώ να γνωρίζω. Ξέρω, όμως, ότι υπάρχει υλικό, αλλά δεν έχω γνώση και δεν έχω και αρμοδιότητα να σας απαντήσω για τον χρόνο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε, κύριε Υπουργέ. Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση του νομοσχεδίου του Υπουργείου Περιβάλλοντος και Ενέργειας περί Ενσωμάτωσης της Οδηγίας 904/2019.

Πριν προχωρήσουμε στην ψηφοφορία των άρθρων, να επαναλάβω την ψήφο, επί της αρχής. Ο Εισηγητής της Πλειοψηφίας, ο κ. Κατσανιώτης, ψήφισε υπέρ.

Ο κ. Μαμουλάκης, για λογαριασμό της Μειοψηφίας, επιφυλάχθηκε.

Ο κ. Αρβανιτίδης, για λογαριασμό του Κινήματος Αλλαγής, ψήφισε υπέρ.

Η κυρία Μανωλάκου, Ειδική Αγορήτρια του Κ.Κ.Ε., καταψήφισε.

Ο κ. Βιλιάρδος, για λογαριασμό της Ελληνικής Λύσης, επιφυλάχθηκε.

Ο κ. Αρσένης, για λογαριασμό του ΜέΡΑ25, επιφυλάχθηκε.

Όπως προκύπτει, τώρα, από τις τοποθετήσεις των Εισηγητών και Ειδικών Αγορητών τα άρθρα 1, 3, 5, 6, 7, 9, 10, 11, 15 και 17 γίνονται δεκτά ως έχουν, κατά πλειοψηφία, ενώ τα άρθρα 2, 4, 8, 12, 13, 14, 16, 18, 19, καθώς και ο τίτλος στο Μέρος ΄Α του Παραρτήματος Ι γίνονται δεκτά, όπως τροποποιήθηκαν από τον κ. Υπουργό.

Επίσης, γίνεται δεκτό το ακροτελεύτιο άρθρο και η Επιτροπή μας ψηφίζει το νομοσχέδιο στο σύνολό του, κατά πλειοψηφία.

Συνεπώς, το σχέδιο νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον» γίνεται δεκτό επί της αρχής, επί των άρθρων και στο σύνολό του, όπως τροποποιήθηκε από τον κ. Υπουργό, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

Τέλος και περί ώρα 13:00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΒΛΑΧΟΣ**